KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW dwar ix-xogħol tal-Forum Konġunt tal-UE dwar il-Prezzijiet ta’ Trasferiment fil-perjodu Lulju 2010 sa Ġunju 2012 u proposti relatati 1. Rapport dwar l-Impriżi Żgħar u Medji u l-Prezzijiet ta’ Trasferiment u 2. Rapport dwar Arranġamenti dwar il-Kontribuzzjonijiet lejn l-Ispejjeż għal Servizzi li ma joħolqux Proprjetà Intanġibbli (IP) /* COM/2012/0516 final - 2012/ () */





KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW dwar ix-xogħol tal-Forum Konġunt tal-UE dwar il-Prezzijiet ta’ Trasferiment fil-perjodu Lulju 2010 sa Ġunju 2012 u proposti relatati 1. Rapport dwar l-Impriżi Żgħar u Medji u l-Prezzijiet ta’ Trasferiment u 2. Rapport dwar Arranġamenti dwar il-Kontribuzzjonijiet lejn l-Ispejjeż għal Servizzi li ma joħolqux Proprjetà Intanġibbli (IP) 1. daħla Huwa ġeneralment aċċettat li ż-żieda fil-globalizzazzjoni tirriżulta fi problemi prattiċi kemm għall-impriżi multinazzjonali (multinational enterprises -MNEs) kif ukoll għall-amministrazzjonijiet fiskali (tax administrations - TA) meta, għal skopijiet fiskali, jiġu ffissati l-prezzijiet ta’ tranżazzjonijiet transkonfinali bejn impriżi assoċjati. L-approċċ adottat mill-Istat Membri (SM) tal-Unjoni Ewropea (UE) biex issir valutazzjoni korretta tal-prezz ta’ tranżazzjonijiet bħal dawn huwa dak tal-prinċipju tad-distakkament (ALP)[1]. L-ALP huwa msejjes fuq tqabbil bejn il-kundizzjonijiet applikati minn impriżi assoċjati u l-kundizzjonijiet li kieku kienu japplikaw bejn l-impriżi indipendenti. Madankollu, l-interpretazzjoni u l-applikazzjoni tal-ALP jvarjaw kemm bejn l-amministrazzjonijiet fiskali kif ukoll bejn l-amministrazzjonijiet fiskali u l-impriżi. Dan jista' jirriżulta f’inċertezza, iktar spejjeż u l-potenzjal ta' taxxa doppja jew anke nuqqas ta' ntaxxar. Dawn il-fatturi għandhom impatt negattiv fuq il-funzjonament tajjeb tas-suq intern. Biex tindirizza dan, f’Ottubru 2002 il-Kummissjoni waqqfet il-Forum Konġunt tal-UE dwar il-Prezzijiet ta' Trasferiment (Joint Transfer Pricing Forum - JTPF)[2], grupp espert li jsib soluzzjonijiet pragmatiċi għal problemi li jinbtu mill-applikazzjoni tal-ALP, b'mod partikulari fl-UE. Fl-2011, il-mandat tal-JTPF ġie mġedded u estiż sal-31 ta' Marzu 2015 permezz ta’ deċiżjoni tal-Kummissjoni[3]. Din il-Komunikazzjoni sservi ta’ rapport dwar il-ħidma tal-JTPF għall-perjodu Lulju 2010 sa Ġunju 2012 u tasal għal konklużjonijiet dwar il-futur tal-ħidma tal-grupp espert. 2. Sommarju tal-Attivitajiet tal-Forum Konġunt tal-UE dwar il-Prezzijiet ta’ Trasferiment Fil-perjodu Lulju 2010 sa Ġunju 2012, il-JTPF iltaqa' sitt darbiet. Tlestew rapporti dettaljati dwar żewġ suġġetti. Rapport wieħed jindirizza kunsiderazzjonijiet speċifiċi dwar il-prezzijiet ta’ trasferiment għal impriżi żgħar u medji fl-UE u r-rapport l-ieħor jindirizza arranġament partikulari fi ħdan il-grupp magħruf bħala arranġament dwar il-kontribuzzjonijiet lejn l-ispejjeż. Ġew konklużi wkoll eżerċizzji ta' monitoraġġ biex jiġi kkalkulat il-livell ta' implimentazzjoni ta’ inizjattivi preċedenti tal-JTPF. Wara li ġie mġedded il-mandat, f’Ġunju 2011 il-Forum qabel dwar Regoli ta' Proċedura aġġornati u programm ta' ħidma ġdid għall-perjodu 2011-2015. Id-diskussjonijiet li nbdew f’dak il-perjodu, iżda li għadhom ma ġewx konklużi, ikopru s-suġġetti li ġejjin mill-programm ta’ ħidma: approċċi għall-prezzijiet ta’ trasferiment ibbażati fuq ir-riskju, kwistjonijiet relatati ma’ ntaxxar doppju li jirriżultaw minn aġġustamenti sekondarji, u aġġustamenti ta’ kumpens/tal-aħħar tas-sena. Il-JTPF se jkompli jindirizza dawn il-kwistjonijiet, flimkien mal-monitoraġġ, waqt il-laqgħat li jmiss. 2.1. Il-konklużjonijiet tal-JTPF dwar impriżi żgħar u medji u l-prezzijiet ta’ trasferiment Karatteristika ġenerali tal-prezzijiet ta’ trasferiment hija l-piż amministrattiv li dan joħloq għall-kontribwenti fiskali u l-amministrazzjonijiet fiskali. L-impriżi żgħar u medji (SMEs) qed iħabbtu wiċċhom ma’ diffikultajiet partikulari minħabba n-nuqqas ta’ għarfien tagħhom, l-esperjenza fis-suġġett u r-riżorsi disponibbli. L-amministrazzjonijiet fiskali jħabbtu wiċċhom ukoll ma’ sfidi meta jittrattaw l-SMEs peress li dawn jeħtieġu li jintlaħaq bilanċ bejn li japplikaw il-politika fiskali tagħhom b’mod ekwu filwaqt li jqisu r-riżorsi disponibbli proprji u kunsiderazzjonijiet ta’ kost benefiċċju u li jevitaw piż amministrattiv eċċessiv u kunflitti fiskali mhux meħtieġa għall-SMEs u fost l-amministrazzjonijiet fiskali. B'rikonoxximent għar-rwol ċentrali tal-SMEs fl-ekonomija tal-UE, il-JTPF għamel sforz biex jeżamina l-isfidi u jippreżenta proposti biex itejjeb - minn perspettiva tal-prezzijiet ta’ trasferiment - l-ambjent li fih joperaw l-SMEs. Għalkemm il-prezzijiet ta’ trasferiment mhumiex kwistjoni għal parti kbira tal-SMEs, l-għadd assolut ta’ impriżi kkonċernati jista' jkun pjuttost għoli. Ir-rapport jagħti rakkomandazzjonijiet varji biex jinstab mod aktar uniformi kif jiġu kkunsidrati l-ħtiġijiet speċifiċi għall-SMEs fil-kuntest tal-prezzijiet ta’ trasferiment. Dan jindirizza l-istadji differenti ta’ konformità tal-SMEs mal-prezzijiet ta’ trasferiment. Fir-rigward tad-definizzjoni ta’ SME, ir-rapport jiċċara li l-għan tiegħu mhuwiex li jaqbel fuq definizzjoni komuni ta’ SMEs għall-finijiet ta’ taxxa. Madankollu, ir-rapport jirrakkomanda li l-SM jibnu fuq il-kriterji diġà wżati fir-Rakkomandazzjoni tal-Kummissjoni 2003/361/KE[4] (it-total tal-karta tal-bilanċ, il-fatturat, l-għadd ta' impjegati) meta jikkunsidraw kif jiddefinixxu SME. Fir-rigward tal-konformità mar-regoli tal-prezzijiet ta’ trasferiment, ir-rapport fih l-aħjar prattiċi u linji gwida rrakkomandati fir-rigward ta' preawditjar, awditjar u riżoluzzjoni tat-tilwim. Huwa jappoġġja l-prinċipju tal-proporzjonalità bħala approċċ tajjeb meta jitqiesu l-ħtiġijiet tal-SMEs, ir-rekwiżiti tal-amministrazzjonijiet fiskali u l-abbiltà tal-SMEs biex jilħqu dawn ir-rekwiżiti. Għall-istadju ta’ preawditjar ir-rapport jirrakkomanda li jiġi żgurat punt ta' informazzjoni aċċessibbli għall-SMEs u s-sensibilizzazzjoni tal-SMEs għal proċessi li jipprovdu ċertezza bil-quddiem. Barra minn hekk, huwa jistieden lill-SM biex jiżviluppaw miżuri ta' simplifikazzjoni sabiex jitnaqqas il-piż tal-konformità għall-SMEs. Għall-istadju ta’ awditjar ir-rapport jirrakkomanda li jitqiesu soluzzjonijiet pragmatiċi li jistgħu jkunu bbażati fuq l-esperjenzi ta’ SM oħrajn u rapporti preċedenti tal-JTPF. Meta l-SMEs jiġu awditjati, dawn għandhom jirċievu trattament xieraq. Fil-qasam ta’ riżoluzzjonijiet ta’ tilwim ir-rapport jirrakkomanda li tiġi mħeġġa riżoluzzjoni ta’ tilwim rapida għal talbiet mingħand SMEs mhux kumplessi u ta’ valur baxx u li jiġi esplorat il-kuntatt bejn l-awdituri fil-qafas ta’ Proċeduri ta’ Ftehim Reċiproku (Mutual Agreement Procedures - MAP) u l-hekk imsejħa Konvenzjoni ta’ Arbitraġġ (AC)[5]. Ir-rapport jagħlaq billi jirrikonoxxi l-ħtiġijiet partikulari tal-SMEs fir-rigward tal-konformità mar-regoli tal-prezzijiet ta’ trasferiment. Huwa jikkonkludi li s-sejbiet u r-rakkomandazzjonijiet tiegħu jiddependu fuq l-applikazzjoni tal-proporzjonalità mirfuda b’implimentazzjoni flessibbli ta’ dak il-prinċipju. Azzjoni futura għall-JTPF se tkun il-monitoraġġ tal-effetti tal-miżuri rrakkomandati mir-rapport u implimentati mill-SM meta jitrattaw l-SMEs. 2.2. Il-konklużjonijiet tal-JTPF dwar l-Arranġamenti dwar il-Kontribuzzjonijiet lejn l-Ispejjeż għal servizzi li ma joħolqux Proprjetà Intanġibbli (IP) Arranġamenti dwar il-Kontribuzzjonijiet lejn l-Ispejjeż (Cost Contribution Arrangements - CCAs) għal servizzi huma normalment użati bħala mezz kosteffikaċi għall-MNEs biex iwettqu l-attivitajiet tal-grupp. Id-deċiżjoni tan-negozju li jkun hemm aċċess għal CCA tista’ tkun iġġustifikata minn diversi raġunijiet, pereżempu raġunijiet ta’ ekonomiji ta’ skala, il-qsim tar-riskji, il-ħiliet jew ir-riżorsi. Sabiex tiġi evitata d-duplikazzjoni tal-ħidma mwettqa bħalissa mill-OECD fuq aspetti tal-prezzijiet ta’ trasferiment ta’ proprjetà intanġibbli, il-ħidma tal-JTPF tiffoka fuq CCAs għal servizzi li ma joħolqux proprjetà intanġibbli (IP). Ir-rapport l-ewwel jelabora fuq il-kunċetti differenti sottostanti għas-CCAs u s-Servizzi fi ħdan il-Grupp (Intra Group Services - IGS). Ir-rapport jenfasizza fuq kif analizzatur jista’ jikkonkludi bl-aktar mod vantaġġjuż li l-ALP ġie applikat għas-CCAs għal servizzi li ma joħolqux IP. Għal dan il-għan, ir-rapport jippreżenta karatteristiċi ġenerali biex jiġi ddeterminat jekk CCA huwiex konsistenti mal-ALP. Huwa jipprovdi wkoll lista ta’ oġġetti ta’ informazzjoni li għandhom jissodisfaw ir-rekwiżiti tal-parti l-kbira tar-analizzaturi huma u jiddeterminaw jekk CCA jistax jiġi meqjus bħala distakkat. Ċerti aspetti huma indirizzati b’mod aktar speċifiku bħal, pereżempju, it-test tal-benefiċċji mistennija, il-kriterji ta’ allokazzjoni li jistgħu jintużaw biex tiġi ddeterminata l-kontribuzzjoni ta’ kull parteċipant, mezzi biex jitkejlu l-kontribuzzjonijiet mhux finanzjarji, it-trattament ta’ każijiet fejn l-ispejjeż imsemmija huma dawk inizjalment ibbaġitjati u mhux dawk attwalment imġarrba, kif ukoll l-applikazzjoni possibbli ta’ standards tal-kontabilità ġeneralment użati f'dan il-grupp. L-importanza tar-rapport rigward is-CCAs għal servizzi li ma joħolqux proprjetà intanġibbli tiżdied bil-fatt li dan jissuplimenta l-gwida eżistenti dwar servizzi fi ħdan il-grupp ta’ valur miżjud baxx (Linji Gwida tal-JTPF dwar IGS) u jtemm il-ħidma tal-JTPF fuq servizzi fi ħdan il-grupp. Ir-rapport jikkonkludi li l-konformità mar-rakkomandazzjonijiet tiegħu, li fil-biċċa l-kbira tal-każijiet jaqgħu fl-ambitu tiegħu, se tiffaċilita l-evalwazzjoni u tagħmilha eħfef għall-amministrazzjonijiet fiskali biex jaċċettaw li l-ALP ġie applikat b’mod effettiv. Il-JTPF se jissorvelja l-effett ta’ dawn il-linji gwida b’mod regolari. 2.3. Aġġornament tal-punti tal-programm ta' ħidma Matul il-perjodu kopert minn dan ir-Rapport, il-JTPF indirizza t-temi li kien baqa’ mill-programm ta' ħidma għall-2007-2011, u f'Ġunju 2011 adotta l-programm ta’ ħidma l-ġdid għall-2011-2015, li jifforma l-bażi tal-ħidma attwali tal-JFPT. Minn Lulju 2010 sa Ġunju 2011 l-attività tal-JFPT ikkonċentrat l-aktar fuq l-SMEs u l-prezzijiet ta’ trasferiment. Ir-rapport ġie adottat mill-Forum f'Marzu 2011[6]. L-ewwel punt tal-programm ta' ħidma għall-2011-2015, li ġie trasferit mill-programm ta’ ħidma preċedenti, kien l-iżvilupp ta' strateġija komuni dwar is-CCAs. Dan il-proġett, li jkopri s-CCAs għal servizzi li ma joħolqux IP, intemm b’suċċess f'Ġunju 2012[7]. Fir-rigward tal-valutazzjoni tar-riskju, li huwa fattur importanti tal-politika tal-prezzijiet ta’ trasferiment li jippermetti kemm lill-amministrazzjonijiet fiskali kif ukoll lill-kontribwenti fiskali li jimmassimizzaw l-użu effettiv tar-riżorsi limitati tagħhom, preżentazzjonijiet magħmula minn bosta membri tal-Forum (kemm l-SM kif ukoll is-Settur Privat) se jkunu l-bażi għal xogħol fil-ġejjieni. Il-grupp se janalizza l-aħjar prattiki sabiex jiddeċiedi dwar il-firxa potenzjali tal-gwida tal-UE f’dan ir-rigward. Fir-rigward tal-aċċettazzjoni tal-aġġustamenti ta’ kumpens/tal-aħħar tas-sena, hemm diversi prattiki fi ħdan l-UE. Ġie mniedi kwestjonarju fl-2011 u ntemm fl-2012. Din il-ħarsa ġenerali diġà tikkostitwixxi t-tlestija ta’ parti mill-programm ta’ ħidma. Il-JTPF se janalizza wkoll jekk jistax jiġi żviluppat approċċ komuni għall-aġġustamenti ta’ kumpens fi ħdan l-UE. F’xi SM, aġġustament tal-prezzijiet ta’ trasferiment huwa akkumpanjat minn aġġustament addizzjonali. Dawn l-hekk imsejħa "aġġustamenti sekondarji" jistgħu jirriżultaw f’intaxxar doppju u għalhekk ġew inklużi fil-programm ta' ħidma tal-JTPF. Ġie mniedi kwestjonarju fl-2011 u ntemm fl-2012. Għalkemm din il-qagħda attwali diġà tikkostitwixxi t-tlestija ta’ parti mill-programm ta' ħidma, il-JTPF qed janalizza l-effetti tal-aġġustamenti sekondarji fl-UE sabiex jipproponi soluzzjonijiet biex itejjeb is-sitwazzjoni attwali, kemm fir-rigward tal-intaxxar doppju potenzjali kif ukoll għal xi aspetti prattiċi tal-applikazzjoni tagħha. 2.4. Attività ta’ sorveljanza Parti mill-ħidma tal-JTPF hija li tissorvelja u timmaniġġja l-implimentazzjoni effettiva tal-kisbiet tagħha. Dan isir kemm bil-produzzjoni ta' rapporti annwali statistiċi kif ukoll billi jitħejjew rapporti speċifiċi. Ir-rapporti mbagħad jiġu eżaminati mis-Servizzi tal-Kummissjoni u l-JTPF biex jidentifikaw fejn jista’ jsir aktar xogħol mill-JTPF. Kull sena jiġu ppreparati u evalwati rapporti statistiċi fir-rigward ta' każijiet pendenti skont l-AC u fuq Ftehimiet minn Qabel ta’ Prezzijiet (Advanced Pricing Agreements - APAs). Il-format ta' dawn ir-rapporti statistiċi ġie mtejjeb u se jerġa’ jiġi rivedut fil-ġejjieni. Kompliet tiġi żviluppata gwida addizzjonali għat-tlestija tal-kwestjonarju annwali tal-APA. Peress li l-JTPF ilha fis-seħħ għal 10 snin, se jitwettaq eżerċizzju ta’ sorveljanza usa’ tal-kisbiet tiegħu. Il-Kodiċijiet ta' Kondotta dwar l-implimentazzjoni effettiva tal-AC u dwar id-dokumentazzjoni tal-prezzijiet ta’ trasferiment fl-UE, il-Linji Gwida dwar l-APAs fl-UE kif ukoll il-Gwida għal servizzi fi ħdan il-grupp ta’ valur miżjud baxx se jkunu riveduti flimkien. L-għan huwa li tiġi evalwata l-effettività ġenerali tal-implimentazzjoni tar-rakkomandazzjonijiet tal-JTPF approvati mill-SM, u li jiġi eżaminat kif jista' jkun hemm titjib. 3. Konklużjonijiet tal-Kummissjoni Il-Kummissjoni tibqa’ tal-fehma li l-grupp espert tal-JTPF huwa riżors ta’ valur fl-indirizzar tal-problemi marbuta mal-prezzijiet ta’ trasferiment u jipprovdi soluzzjonijiet pragmatiċi għal firxa ta’ kwistjonijiet f’dan il-qasam. B’mod partikulari, il-Kummissjoni tinnota li r-rapport dwar l-Impriżi Żgħar u Medji u l-Prezzijiet ta’ Trasferiment kif ukoll ir-rapport dwar is-CCAs għal Servizzi li ma joħolqux IP jindirizzaw ħidmiet ewlenin identifikati mill-Kummissjoni meta waqqfet il-JTPF, jiġifieri li tikseb applikazzjoni aktar uniformi ta’ regoli ta' prezzijiet ta’ trasferiment fi ħdan l-Unjoni Ewropea. Il-Kummissjoni tappoġġja bis-sħiħ il-konklużjonijiet u s-suġġerimenti tar-rapporti fl-Appendiċi I: Rapport dwar l-Impriżi Żgħar u Medji u l-Prezzijiet ta’ Trasferiment u fl-Appendiċi II: Rapport dwar is-CCAs għal Servizzi li ma joħolqux Proprjetà Intanġibbli (IP). Il-Kummissjoni tistieden lill-Kunsill biex japprova r-Rapport propost dwar l-impriżi żgħar u medji u l-prezzijiet ta’ trasferiment u tistieden lill-Istati Membri biex jimplimentaw prattiki li huma konformi mal-metodi u l-konsiderazzjonijiet proċedurali li jinsabu fir-Rapport fil-leġiżlazzjoni nazzjonali jew fir-regoli amministrattivi tagħhom. Il-Kummissjoni tistieden lill-Kunsill biex japprova r-Rapport propost dwar is-CCAs għal servizzi li ma joħolqux Proprjetà Intanġibbli (IP) u tistieden lill-Istati Membri biex jimplimentaw malajr ir-rakkomandazzjonijiet inklużi fir-Rapport fil-leġiżlazzjoni nazzjonali jew fir-regoli amministrattivi tagħhom. Il-Kummissjoni temmen li eżerċizzju ta’ sorveljanza perjodiku fil-ġejjieni dwar l-implimentazzjoni tal-konklużjonijiet u r-rakkomandazzjonijiet tar-rapporti u t-tħaddim tagħha se jipprovdu rispons utli biex jinfurmaw dwar kwalunkwe eżerċizzju ta’ aġġornament meħtieġ. F'dan il-kuntest, il-Kummissjoni tħeġġeġ lill-JTPF biex ikompli l-attività ta' sorveljanza tiegħu u tistenna bil-ħerqa r-riżultat tal-punti dwar il-valutazzjoni tar-riskju, l-aġġustamenti sekondarji u l-aġġustamenti ta’ kumpens/tal-aħħar tas-sena li jinsabu fil-programm ta' ħidma attwali tal-JTPF. APPENDIĊI I RAPPORT DWAR L-IMPRIŻI ŻGĦAR U MEDJI U L-PREZZIJIET TA’ TRASFERIMENT I. Introduzzjoni 1. Il-Forum Konġunt tal-UE dwar il-Prezzijiet tat-Trasferiment (JTPF), bħala parti mill-programm ta' ħidma miftiehem tiegħu, qies l-impatt tal-prezzijiet tat-trasferiment fuq l-Impriżi Żgħar u Medji (SMEs). Id-dokumenti ta’ diskussjoni ta’ sfond tal-JTPF dwar din il-ħidma jinstabu fuq il-websajt tad-DĠ Tassazzjoni u Unjoni Doganali, inklużi l-kontribuzzjonijiet minn The Federation of European Accountants u Conféderation Fiscale Européenne. Dan ir-rapport huwa r-riżultat ta' dik il-ħidma. II. Sfond 2. Hemm madwar 23 miljun SME fl-UE li jirrappreżentaw 99,8% tal-impriżi Ewropej kollha. Madwar 5% ta’ dawk l-SMEs għandhom kumpaniji assoċjati fejn il-prezzijiet ta’ trasferiment jistgħu jkunu punt pertinenti[8]. Dawn iċ-ċifri jindikaw li l-prezzijiet tat-trasferiment mhumiex kwistjoni għal parti kbira tal-SMEs iżda l-għadd assolut ta' impriżi kkonċernati jista' jkun pjuttost għoli. Iżda, fejn il-prezzijiet tat-trasferiment ikunu punt pertinenti, l-SMEs iħabbtu wiċċhom ma’ diffikultajiet minħabba n-nuqqas ta’ għarfien tagħhom, l-esperjenza fis-suġġett u riżorsi disponibbli. Il-figura baxxa ta' negozjar internazzjonali fi ħdan il-grupp fil-livell tal-SMEs tista’ tirrifletti wkoll li dawk l-istess diffikultajiet jistgħu jfixklu l-SMEs milli jieħdu sehem fin-negozjar transkonfinali fi ħdan il-grupp. 3. L-amministrazzjonijiet fiskali wkoll jiffaċċjaw sfidi meta jitrattaw l-SMEs. Jeħtieġ li l-amministrazzjonijiet jilħqu bilanċ bejn mod ekwu tal-applikazzjoni tal-politika fiskali tagħhom li jqis ir-riżorsi disponibbli proprji u l-kunsiderazzjonijiet ta’ kost benefiċċju u li jevitaw piż amministrattiv eċċessiv u kunflitti fiskali mhux meħtieġa għall-SMEs u fost l-amministrazzjonijiet fiskali. Fi ħdan l-UE la hemm definizzjoni komuni ta’ SMEs għal skopijiet fiskali ġenerali jew speċifikament għal prezzijiet ta’ trasferiment, u lanqas trattament komuni tal-SMEs. 4. Xi amministrazzjonijiet fiskali diġà għandhom fis-seħħ miżuri tal-prezzijiet ta’ trasferiment speċifiċi għall-SMEs. Dawk il-miżuri jistgħu jiġu kkategorizzati b'mod ġenerali bħala approċċ politiku ġenerali jew azzjonijiet amministrattivi speċifiċi. Eżempju ta’ approċċ politiku huwa dak ta’ proporzjonalità. Dan l-approċċ idur madwar l-ibbilanċjar ta’ rekwiżiti ta’ konformità mar-riżorsi tal-SMEs li huma disponibbli biex jissodisfaw dak ir-rekwiżit ta’ konformità. Eżempju ta’ azzjoni amministrattiva huwa rekwiżit semplifikat għal dokumentazzjoni dwar il-prezzijiet ta’ trasferiment aktar għall-SMEs milli għal impriżi li mhumiex SMEs. 5. Il-fehma tal-Impriżi Multinazzjonali (MNEs) hija li ta’ spiss huma u l-SMEs jikkumplimentaw lil xulxin f'operazzjonijiet kummerċjali tal-UE u għandhom interess speċifiku fl-operazzjoni effiċjenti ta’ xulxin. Iżda l-impriżi li mhumiex SMEs ukoll iridu jżommu “ambjent ekwu” xieraq u ma għandhomx ikunu żvantaġġati b’riżultat tar-reazzjonijiet mill-amministrazzjonijiet fiskali għall-ħtiġijiet tal-SMEs. 6. In-negozju jagħraf li kwistjonijiet bħall-ħin amministrattiv u l-ispejjeż tal-konsulenti fiskali esperti jistgħu jwasslu lill-SMEs biex iżommu lura milli jaċċessaw servizzi esperti. 7. Il-JTPF, fir-rapporti tiegħu dwar id-dokumentazzjoni tal-prezzijiet ta’ trasferiment u l-linji gwida tal-Ftehimiet minn Qabel ta’ Prezzijiet (APA), irrikonoxxa l-ħtieġa għall-flessibbiltà meta jitratta mal-SMEs u l-prezzijiet ta’ trasferiment. Ir-rapport tad-dokumentazzjoni jirreferi għall-applikazzjoni ta’ “test ta’ raġonevolezza” u l-linji gwida tal-APA biex “jiffaċilitaw l-aċċess” fir-rigward tal-SMEs. III. Id-definizzjoni ta’ SME 8. Definizzjoni komuni ta’ SME għal skopijiet ta’ prezzijiet ta’ trasferiment tipprovdi punt tat-tluq miftiehem fl-iffaċilitar ta’ eżiti u rakkomandazzjonijiet ta' dan ir-rapport. Definizzjoni tal-SMEs hija stipulata fir-Rakkomandazzjoni 2003/361/KE[9] iżda mhijiex applikata b’mod wiesa’ għal skopijiet ta' taxxa diretta mill-amministrazzjonijiet fiskali. Il-JTPF għamel l-osservazzjonijiet li ġejjin dwar l-użu ta' definizzjoni. 9. Jekk Stati Membri żgħar japplikaw definizzjoni partikulari ta' SME, dan jista’ jwassal biex anke kumpaniji/gruppi domestiċi kbar jiġu kklassifikati bħala SMEs. Għaldaqstant, għandha tingħata attenzjoni speċjali rigward id-definizzjoni ta' SME li tiġi applikata. 10. Approċċ ibbażat fuq definizzjoni jista’ jinfluwenza l-imġiba tal-SMEs. It-tkabbir tan-negozju jista' jservi ta' diżinċentiv għal xi SMEs għaliex jimplika li jittraversaw limitu definit u potenzjalment iġarrbu spejjeż akbar, piż amministrattiv u jitilfu l-aċċess għall-inċentivi. 11. Bl-istess mod, xi Amministrazzjonijiet fiskali jħossu li definizzjoni preskrittiva wisq tal-SMEs min-naħa tal-UE ma tqisx biżżejjed l-għamla tal-bażi fiskali ta’ amministrazzjoni fiskali partikulari. Pereżempju jekk, skont definizzjoni miftiehma b’mod komuni, parti kbira mill-bażi fiskali ta’ Stat Membru tkun magħmula minn SMEs, dan jista’ joħloq kwistjonijiet differenti milli kieku l-SMEs ikunu jiffurmaw biss minoranza tal-bażi fiskali. 12. Id-definizzjonijiet tal-SMEs li attwalment jintużaw mill-amministrazzjonijiet fiskali, kemm jekk għal skopijiet fiskali b’mod dirett kif ukoll jekk għall-prezzijiet tat-trasferiment b’mod speċifiku, ta’ spiss "jissellfu" minn partijiet tad-definizzjoni stabbilita fir-Rakkomandazzjoni 2003/361/KE. Il-kriterji użati fl-UE jinkludu dan li ġej: il-valur tal-karta tal-bilanċ, il-fatturat, u l-għadd ta’ impjegati; il-valuri tat-tranżazzjonijiet individwali jew kumulattivi. Dawn il-kriterji xi kultant jiġu aggravati minn regoli ta' kontra l-abbuż. Il-kriterji jistgħu jew ma jistgħux jiġu applikati fuq bażi kkonsolidata – jiġifieri fil-livell ta’ grupp. Fejn l-amministrazzjonijiet fiskali ma jkunux ippubblikaw definizzjoni ta’ SME, kemm għall-finijiet ta’ definizzjoni ġenerali kif ukoll jekk b’mod speċifiku għall-prezzijiet ta’ trasferiment, huma mistiedna biex iqisu l-użu ta’ kriterji diġà komunement użati. 13. Il-Forum iqis utli li tinġabar f’post wieħed deskrizzjoni tad-definizzjonijiet tal-SMEs li huma attwalment użati mill-amministrazzjoni fiskali tal-UE kemm jekk għal skopijiet ta' taxxa diretta b’mod ġenerali, għall-prezzijiet ta’ trasferiment jew għat-tnejn[10]. Rakkomandazzjonijiet: R1. Jekk amministrazzjoni fiskali tal-UE tkun qed tikkunsidra li tiddefinixxi l-SMEs għal skopijiet ta’ taxxa diretta jew b’mod aktar speċifiku għal skopijiet ta' prezzijiet ta' trasferiment, huwa rakkomandat li tikkunsidra l-użu ta’ kriterji diġà wżati fi ħdan l-UE. Approċċ bħal dan se jgħin ukoll fit-tnaqqis ta’ każijiet ta’ assimetrija tat-trattament li jirriżulta minn definizzjonijiet differenti tal-SMEs. R2. Il-kriterji rakkomandati li qegħdin jintużaw attwalment jikkonsistu f': il-valur tal-karta tal-bilanċ, il-fatturat, u l-għadd ta’ impjegati; il-valuri tat-tranżazzjonijiet individwali jew kumulattivi. Huwa rakkomandat li dawn il-kriterji jkunu kollha mkejla fuq bażi kkonsolidata, jiġifieri fil-livell ta’ grupp. R3. Definizzjonijiet użati attwalment mill-Istati Membri għandhom jinġabru f’post wieħed u jiġu aġġornati b’mod regolari.[11] R4. Definizzjoni fiskali komuni tal-SMEs fi ħdan l-UE hija rakkomandabbli u tipprovdi punt ta' tluq miftiehem fl-implimentazzjoni tas-sejbiet u r-rakkomandazzjonijiet ta' dan ir-rapport, iżda mhuwiex realistiku li jintlaħaq ftehim komuni fil-futur prevedibbli. IV. SMEs: il-konformità u l-prezzijiet ta’ trasferiment 14. Fl-UE, il-konformità fil-prezzijiet ta’ trasferiment attwalment tfisser aderenza mal-prinċipju tad-distakkament f’konformità mal-Artikolu 9 tal-Konvenzjoni Mudell Fiskali tal-Organizzazzjoni għall-Kooperazzjoni u l-Iżvilupp Ekonomiċi (OECD). Il-prinċipju tad-distakkament japplika bl-istess mod ikun x'ikun id-daqs ta’ MNE. Madankollu, il-grad ta’ diffikultà fl-applikazzjoni jista' jkun akbar għall-SMEs. Il-Linji Gwida tal-OECD għall-Prezzijiet ta’ Trasferiment (Transfer Pricing Guidelines - “TPG”) jirrikonoxxu b’mod espliċitu din id-diffikultà f’diversi postijiet. Pereżempju, il-paragrafu 3.80 fih kumment speċifiku rigward l-ispejjeż ta' konformità għall-SMEs. Fil-paragrafu 3.83 tat-TPG, l-OECD tiddikjara li “Impriżi żgħar sa dawk medji qed jidħlu fil-qasam tal-prezzijiet ta’ trasferiment u l-għadd ta’ tranżazzjonijiet transkonfinali qiegħed dejjem jiżdied.” Għalkemm il-prinċipju tad-distakkament japplika ugwalment għall-impriżi u t-tranżazzjonijiet żgħar u dawk medji, soluzzjonijiet pragmatiċi jistgħu jkunu xierqa sabiex tkun possibbli li tinstab risposta raġonevoli għal kull każ ta’ prezzijiet ta’ trasferiment. 15. Dan ir-rapport iqis liema huma l-aħjar prattiki u linji gwida rakkomandati li jistgħu joħorġu minn attività ta’ konformità attwali. Struttura utli għal dak l-eżami hi li jiġu meqjusa l-attivitajiet ta’ preawditjar, ta’ awditjar u ta’ riżoluzzjoni tat-tilwim. Inevitabbilment, dawn il-kategoriji pjuttost wiesgħa se jirkbu kemxejn fuq xulxin. 16. Tema rikorrenti fl-ammistrazzjonijiet fiskali hija li l-approċċ għall-SMEs għandu jkun proporzjonat mar-rekwiżiti tal-amministrazzjoni fiskali u l-ħila tal-SMEs li jilħqu dawk ir-rekwiżiti. Il-JTPF jappoġġja l-prinċipju ta’ proporzjonalità bħala approċċ tajjeb biex jintlaħqu l-ħtiġijiet tal-SMEs. Il-JTPF innota wkoll li approċċ ibbażat fuq il-proporzjonalità jallinja ruħu sew mal-kummentarju fil-Kapitoli IV u V tal-Linji Gwida tal-OECD. Ir-rakkomandazzjoni: R5. Approċċ ibbażat fuq il-proporzjonalità huwa milqugħ mill-JTPF. Jidher xieraq b’mod partikulari li l-ħtieġa ta’ amministrazzjoni fiskali tiġi bbilanċjata biex tapplika b’mod aktar ġust ir-regoli tal-prezzijiet ta’ trasferiment mal-piż li din tista’ toħloq għall-SMEs biex jikkonformaw ma’ dawk ir-regoli. Preawditjar 17. L-amministrazzjonijiet fiskali jridu jirċievu u l-kontribwenti fiskali jridu jħallsu l-ammont ta' taxxa ġust fiż-żmien adatt. L-attività ta’ preawditjar hija possibilment l-aktar metodu effettiv li jippermetti lill-kontribwenti fiskali u lill-amministrazzjonijiet fiskali jiksbu konformità volontarja – l-aktar forma ta’ konformità li hija kosteffikaċi. Dak l-objettiv huwa ffaċilitat bl-aħjar mod permezz ta’ komunikazzjoni tajba, id-dispożizzjoni u l-fehim ta' informazzjoni relevanti, flimkien ma’ pariri speċjalisti aċċessibbli faċilment. Il-ksib ġust ta’ din l-interazzjoni għandu impatt dirett fuq il-livell ta' konformità volontarja u l-livell tal-piż ta' konformità. L-amministrazzjoni fiskali u l- komunikazzjoni tal-SMEs 18. Hemm rikonoxximent internazzjonali li qed jiżdied[12] li t-tisħiħ tar-relazzjoni bejn amministrazzjoni fiskali u l-kontribwenti fiskali korporattivi tagħha permezz ta' djalogu kontinwu barra minn awditu huwa ta' benefiċċju għaż-żewġ partijiet. L-iskambji jkun fihom anqas konfront u jippromwovu fehim usa’ u aħjar tal-fehmiet ta' xulxin. Jekk jiġi varat awditu, kull parti tibda minn pożizzjoni aktar infurmata. 19. Huwa partikolarment diffiċli li jinbena netwerk ta' komunikazzjoni mal-SMEs mhux l-inqas minħabba r-riżorsi limitati tagħhom. Gruppi rappreżentattivi tal-SMEs jipprovdu informazzjoni utli dwar kwistjonijiet ta’ tħassib lill-membri tagħhom. Jidher aktar diffiċli li tiġi stabbilita linja diretta ta’ komunikazzjoni ma’ SMEs li jinsabu fuq quddiem. L-amministrazzjonijiet fiskali huma mħeġġa jfittxu opportunitajiet biex jaħdmu ma' SMEs individwali, gruppi rappreżentattivi u konsulenti professjonali biex jibnu jew isaħħu netwerk ta' komunikazzjoni lokali mal-SMEs. Pereżempju, azzjoni relattivament sempliċi, kif diġà jiġri f’xi amministrazzjonijiet fiskali, hija li jiġu organizzati sessjonijiet ta’ ħidma tekniċi. Firxa ta' SMEs huma mistiedna jattendu biex jiddiskutu u jfittxu soluzzjonijiet għal oqsma problematiċi u jidentifikaw l-aħjar prattiki. Avvenimenti bħal dawn jistgħu jintużaw ukoll biex jikkonsultaw lill-SMEs dwar inizjattivi politiċi ta’ prezzijiet ta’ trasferiment li amministrazzjoni fiskali tkun tixtieq tintroduċi. Aċċess għall-informazzjoni 20. Il-firxa u l-profondità ta’ informazzjoni provduta sabiex tgħin lill-SMEs jikkonformaw mar-regoli tal-prezzijiet ta’ trasferiment ivarjaw minn amministrazzjoni fiskali għal oħra. Ikun ta' benefiċċju kemm għan-negozji kif ukoll għall-amministrazzjonijiet fiskali biex ikunu jistgħu jaċċessaw dik l-informazzjoni. Id-dettalji ta’ fejn dik l-informazzjoni tinstab attwalment jinstabu f'DOC: JTPF/001/ANNESS/2011/EN. 21. Il-JTPF jipproponi li l-informazzjoni provduta mill-amministrazzjonijiet fiskali għal dan ir-rapport tinżamm aġġornata. L-amministrazzjonijiet għandhom iqisu kif l-aħjar jistgħu jistabbilixxu informazzjoni elettronikament aċċessibbli dwar l-SMEs forsi bħala sit dedikat jew bħala parti integrata ta’ sit eżistenti. Is-sit(i) ikun(u) jistabbilixxi/u fid-dettall id-definizzjonijiet tal-SMEs – b’mod ġenerali u/jew għall-prezzijiet ta’ trasferiment, kif ukoll kwalunkwe leġiżlazzjoni oħra għall-SMEs fir-rigward tal-prezzijiet ta’ trasferiment, il-prattika amministrattiva jew materjal ta’ taħriġ. Barra minn hekk, l-indirizz(i) ta' kuntatt għal aktar mistoqsijiet jistgħu jiġu inklużi. Il-paġni tal-web jistgħu jkunu utli wkoll għax jinkludu kwistjonijiet oħra mhux relatati ma' prezzijiet ta’ trasferiment fir-rigward tal-SMEs. Lista ta' dawk il-paġni tal-web tkun tista’ tinstab fuq il-websajt tal-JTPF. Taħriġ 22. Ġiet diskussa l-possibbiltà li jinħoloq xi tip ta’ modulu ta' taħriġ għall-prezzijiet ta’ trasferiment għall-SMEs. Biex dan is-suġġeriment jiġi żviluppat se jkun jeħtieġ ammont sinifikanti ta' riżorsi tal-Forum. Barra minn hekk, ma kienx ċar kif il-JTPF seta’ jibbenefika addizzjonalment b’materjal prodott lokalment[13]. Ċertezza bil-quddiem f'każ ta’ tranżazzjoni 23. Ta’ spiss l-SMEs ifittxu ċertezza li qabel ma jeżegwixxu tranżazzjoni, din tkun tikkonforma mar-regoli tal-prezzijiet ta’ trasferiment iżda jistgħu ma jkunux jafu kif dan jista’ jsir. 24. Il-mekkaniżmu ġeneralment użat fil-prezzijiet ta’ trasferiment biex jissodisfaw din il-ħtieġa huwa Ftehim minn Qabel dwar il-Prezzijiet (APA). Il-proċess jiddetermina sett xieraq ta' kriterji, miftiehma bejn l-amministrazzjoni fiskali u l-kontribwent fiskali, li jiġi stabbilit il-prezz ta’ trasferiment ta' tranżazzjoni futura. Madankollu, ir-regoli tal-APA jistgħu jinkludu l-limiti ta’ kumplessità jew miżati li jagħmlu l-proċess inaċċessibbli jew għallinqas anqas aċċessibbli għall-SMEs. Kif stabbilit fil-paragrafi 4.158 u 4.163 tat-TPG tal-OECD, “in-natura tal-proċedimenti tal-APA jistgħu jillimitaw de facto l-aċċessibbiltà tagħhom għall-kontribwenti fiskali kbar. Ir-restrizzjoni tal-APAs għall-kontribwenti fiskali kbar jistgħu jqajmu kwistjonijiet ta’ ugwaljanza u uniformità, peress li l-kontribwenti fiskali f’sitwazzjonijiet identiċi ma għandhomx jiġu trattati b’mod differenti. Allokazzjoni flessibbli ta’ riżorsi ta’ eżaminar jista’ jtaffi dan it-tħassib. L-amministrazzjonijiet fiskali jistgħu wkoll jeħtieġu li jqisu l-possibbiltà li jaddottaw aċċess simplifikat għall-kontribwenti fiskali żgħar. L-amministrazzjonijiet fiskali għandhom jieħdu ħsieb li jadattaw il-livelli ta’ investigazzjoni tagħhom, fl-evalwazzjoni tal-APAs, għad-daqs tat-tranżazzjonijiet internazzjonali involuti”. Preċedentement, il-JTPF ħareġ xi linji gwida dwar kif l-aħjar jiġi trattat is-suġġett ta’ aċċessibbiltà u l-linji gwida jiddikjaraw: l-Amministrazzjonijiet fiskali għandhom jużaw l-esperjenza tagħhom tal-problemi li jħabbtu wiċċhom magħhom l-SMEs biex jiffaċilitaw l-aċċess għal APAs għall-SMEs fejn l-APAs ikunu utli biex jiġi evitat tilwim jew għal riżoluzzjoni. Din il-formulazzjoni hija maħsuba biex tħeġġeġ approċċ flessibbli meta jiġu aċċettati każijiet fi programm tal-APA. 25. Xi amministrazzjonijiet fiskali joffru għażliet oħrajn sabiex tinkiseb miżura ta' ċertezza tat-trattament fiskali. Tista’ tingħata opinjoni li ma torbotx. F’dak il-każ, speċjalista tal-amministrazzjoni fiskali joffri opinjoni dwar tranżazzjoni li forsi tikkonferma li l-prezzijiet ta’ trasferiment jkunu punt pertinenti u tagħraf li metodoloġija ssuġġerita tal-OECD tkun xierqa. Dan l-approċċ ma jippermettix qbil fuq il-prezz ta’ trasferiment attwali. Jista' jkun hemm sistema ta' approvazzjoni jew ta’ deċiżjonijiet li tagħti fehma vinkolanti min-naħa tal-amministrazzjoni fiskali. L-approvazzjoni jew id-deċiżjoni miksuba tista’ tinkiseb ex-ante d-dikjarazzjoni tat-taxxa rilevanti. 26. Ġew identifikati miżuri diretti għall-SMEs u “tranżazzjonijiet żgħar” bħala wħud mill-iżjed miżuri frekwenti ta' simplifikazzjoni. 27. Bosta kummentaturi jissuġġerixxu li l-użu ta’ sistemi ta’ protezzjoni se jipprovdu miżura ta' simplifikazzjoni għall-SMEs kif ukoll iffrankar ta’ riżorsi amministrattivi u tnaqqis fil-piż tal-konformità. 28. Sabiex tittejjeb iċ-ċarezza u t-trasparenza kemm għall-SMEs kif ukoll għall-amministrazzjonijiet fiskali, huwa rakkomandat li kull amministrazzjoni fiskali tistabbilixxi xi proċeduri ta' ċertezza bil-quddiem ikunu disponibbli għall-prezzijiet ta’ trasferiment, kif taċċessa dawk il-proċeduri u r-riżultati li wieħed jista’ jistenna. L-informazzjoni attwalment disponibbli tinsab f’DOC: JTPF/001/ANNESS/2011/EN. Rakkomandazzjonijiet tal-preawditjar: R6. Sabiex jiffaċilitaw il-konformità volontarja l-Istati Membri għandhom jiżguraw li l-SMEs ikollhom aċċess għal informazzjoni aġġornata u pariri. Huwa rakkomandat li kull Stat Membru jistabbilixxi sit ta’ informazzjoni aċċessibbli elettronikament, inkluż dettalji ta' min għandhom jikkuntattjaw għal aktar pariri. Lista ta' dawk is-siti tinsab fil-websajt tal-JTPF u l-links ipprovduti. R7. L-Istati Membri u l-komunità tan-negozju għandhom jieħdu l-opportunitajiet biex jibnu relazzjonijiet kostruttivi ma' SMEs individwali u l-gruppi rappreżentattivi tagħhom. R8. L-Istati Membri għandhom ifittxu li jżidu l-għarfien tal-SMEs u l-abbiltà li jaċċessaw proċessi li jippermettu lill-SMEs jiksbu ċertezza bil-quddiem ta' tranżazzjoni li sseħħ jew li tiġi rrappurtata għal skopijiet ta' taxxa. R9. L-Istati Membri huma mistiedna jiżviluppaw b’mod attiv miżuri ta' simplifikazzjoni sabiex jitnaqqas il-piż amministrattiv u ta' konformità tal-SMEs. Awditjar 29. Mill-inqas Stat Membru wieħed huwa tal-opinjoni li reazzjoni proporzjonata tkun politika li teżenta l-parti l-kbira tat-tranżazzjonijiet tal-SMEs mir-regoli tal-prezzijiet ta’ trasferiment . Jidher ċar li dak l-approċċ għandu vantaġġi fl-iffrankar tar-riżorsi u ċertezza fit-trattament iżda jista' possibbilment ikollu xi effetti ħżiena fuq il-bażi tat-taxxa ta’ pajjiż li jimplimentah, u s-sinifikat ta’ dan ivarja skont id-daqs tal-attivitajiet immexxija mill-SMEs f'dak il-pajjiż. Iżda jistgħu jinħolqu asimetriji tat-trattament jekk kumpaniji assoċjati ma jkunux eżentati bl-istess mod fi Stati Membri oħra. 30. Stati Membri oħra jieħdu approċċ anqas wiesa' meta jimplimentaw il-prinċipju tal-proporzjonalità. Kemm fil-proċess tal-awditjar kif ukoll fil-proċess tal-APA hemm stabbiliti miżuri speċifiċi li jinkludu: rekwiżiti ta’ dokumentazzjoni ssimplifikata; komunikazzjoni bil-fomm ta' informazzjoni relevanti; preparazzjoni ta’ studju limitat dwar il-prezzijiet ta’ trasferiment mill-Amministrazzjoni Fiskali; l-Amministrazzjoni Fiskali tipprovdi assistenza għall-kontribwenti fiskali fit-tħejjija ta’ dejta komparabbli; miżuri speċjali għal kuntratti twal. Aktar dettalji dwar dawn il-miżuri attwali jinstabu f’DOC: JTPF/001/ANNESS/2011/EN. 31. Il-JTPF ħass li l-aderenza għall-prinċipju tal-proporzjonalità tat qafas ġenerali b’biżżejjed flessibbiltà għall-amministrazzjonijiet fiskali biex jiżviluppaw il-miżuri speċifiċi tagħhom stess. L-amministrazzjonijiet fiskali huma mħeġġa jħarsu lejn miżuri li diġà ġew introdotti minn oħrajn u jfittxu opportunitajiet biex jinkorporawhom fir-regoli proprji tagħhom kif xieraq. 32. Huwa wkoll rakkomandat li approċċi disponibbli fi proċess wieħed jista' jkollhom benefiċċji simili fi proċess ieħor. Eżempji ta’ dan huma l-assistenza tal-amministrazzjoni fiskali fil-proċess tal-APA bit-tħejjija ta’ dejta komparabbli jew rapport limitat tal-prezzijiet tat-trasferiment għall-kontribwent fiskali. Dik it-tip ta’ assistenza tkun daqstant utli fil-proċess tal-awditjar. 33. Bl-istess mod, ir-rapporti eżistenti tal-JTPF jistgħu utilment jintużaw b’kontroreferenza għal dan is-suġġett. Pereżempju, fir-rapport dwar is-servizzi fi ħdan il-grupp, ġie diskuss il-proċess li jiġi vvalutat prezz skont kundizzjonijiet tas-suq normali . Ir-rapport għaraf li kunsiderazzjonijiet ta’ kost benefiċċju tat-taxxa huma xierqa b’mod partikolari f'każijiet fejn ir-riskju tat-taxxa huwa baxx. Ir-rapport jipproponi li f'każijiet bħal dawn huwa importanti b’mod partikolari li jinstab bilanċ bejn riżorsi disponibbli, il-piż tal-konformità u l-livell potenzjali tal-aġġustament. Il-kummentarju fir-rapport dwar narrattivi u tariffa skont il-kundizzjonijiet tas-suq normali huwa relevanti wkoll. Fir-Rapport tingħata enfasi fuq il-ħidma b'ammont minimu minflok b’ammont massimu ta' informazzjoni meta jiġi evalwat prezz ta’ trasferiment. Huwa ssuġġerit li l-istess enfasi tista’ tapplika ugwalment meta jiġu evalwati l-prezzijiet ta’ trasferiment tal-SMEs. 34. Ġie meqjus is-suġġett ta’ penali relatati ma’ dokumentazzjoni. Amministrazzjoni fiskali tkun inkonsistenti jekk ikollha approċċ issimplifikat għar-rekwiżiti tad-dokumentazzjoni qabel l-awditjar iżda mbagħad timponi penali għan-nuqqas ta' dokumentazzjoni addizzjonali meħtieġa biss bħala riżultat ta’ awditu, jekk il-kontribwent fiskali aġixxa b'rieda tajba, billi qagħad fuq l-approċċ issimplifikat, u ma jistax jipprovdi d-dokumentazzjoni meħtieġa. 35. Tqajjem tħassib li l-membri tal-persunal esperjenzat fl-amministrazzjoni fiskali tal-prezzijiet ta’ trasferiment ma jittrattawx ta' spiss kwistjonijiet dwar il-prezzijiet ta’ trasferiment tal-SMEs. Dan jista' jwassal għal disparità fit-trattament bejn l-SMEs u dawk li mhumiex SMEs. Xi amministrazzjonijiet jevitaw il-problemi potenzjali li jassenjaw uffiċjali inqas esperjenzati għal xogħol relatat mal-prezzijiet ta’ trasferiment tal-SMEs b’mezzi strutturali, pereżempju għandhom ċentri ddedikati għall-SMEs li jittrattaw varjetà wiesgħa ta' każijiet iżda b’għadd relattivament żgħir ta' nies. Amministrazzjonijiet oħra għandhom sistemi ta’ pproċessar fejn issir analiżi interna bejn il-pari ta’ awditi biex jiżguraw il-konsistenza. Iż-żewġ approċċi huma rrakkomandati għal kunsiderazzjoni. Rakkomandazzjonijiet: R10. Meta jikkunsidraw l-approċċi tal-awditjar għall-SMEs, l-Istati Membri huma mħeġġa jikkunsidraw il-miżuri ta' simplifikazzjoni li diġà ġew introdotti minn oħrajn u fejn possibbli jintroduċu miżuri simili fl-Istati Membri tagħhom stess. R11. Rapporti preċedenti tal-JTPF fihom materjal utli dwar approċċi pragmatiċi għal kwistjonijiet ta’ prezzijiet ta’ trasferiment. L-Istati Membri huma mistiedna jirrevedu dawk ir-rapporti preċedenti bil-għan li jibnu fuq il-prinċipji stabbiliti f'dawk ir-rapporti li jistgħu ugwalment japplikaw f’dan il-kuntest. R12. Ma jkunx xieraq li tiġi imposta dokumentazzjoni relatata mal-penali li jirriżultaw minn rekwiżit ta’ awditu biex tiġi pprovduta dokumentazzjoni li ma kinitx meħtieġa qabel l-awditu, jekk il-kontribwent fiskali kien qed jaġixxi b’rieda tajba, billi joqgħod fuq approċċ issimplifikat, u ma jkunx jista’ jipprovdi d-dokumentazzjoni meħtieġa. R13. L-Istati Membri għandhom ifittxu li jiżguraw li meta l-SMEs jiġu awditjati għall-finijiet tal-prezzijiet ta’ trasferiment, dawn jirċievu trattament xieraq. L-analiżi ta’ grupp pari intern jew l-organizzazzjoni strutturali ta' riżorsi tal-awditjar huma ppreżenati bħala mezz kost effettiv biex jintlaħaq dak l-għan. Ir-Riżoluzzjoni tat-Tilwim 36. Ladarba jseħħ aġġustament tal-prezzijiet ta’ trasferiment, dan ta’ spiss jirriżulta f' taxxa doppja potenzjali. Talba għal eżenzjoni minn taxxa doppja hija disponibbli taħt trattat dwar it-taxxa, l-hekk imsejħa Konvenzjoni ta’ Arbitraġġ[14] (AC), jew it-tnejn. Għall-SMEs, il-kwantum tar-rimedji mitlub huwa, ġeneralment, fit-tarf ta’ isfel tal-iskala iżda l-impatt fuq in-negozju tagħhom huwa ta’ spiss fuq il-punt għoli tal-iskala tagħhom. Barra minn hekk, l-iskadenzi involuti fir-riżoluzzjoni ta’ talbiet ta’ spiss huma sproporzjonati mal-kumplessità u l-ammonti involuti f’talba. 37. Huwa ssuġġerit li waqt li jittrattaw talbiet tal-SMEs mill-awdituri tagħhom stess jew minn SM oħrajn, l-awtoritajiet fiskali jagħmlu użu akbar tal-awtorità tagħhom biex tiġi solvuta t-tassazzjoni doppja b’mod unilaterali, skont l-Artikolu 6(2) tal-AC jew skont id-dispożizzjonijiet tal-konvenzjonijiet tat-tassazzjoni doppja tagħhom li jikkorrispondu mal-Artikolu 9 tal-Konvenzjoni Mudell Fiskali tal-OECD. 38. Jekk aġġustament li jinvolvi tranżazzjoni mhux kumplessa b'valur monetarju relattivament baxx jeħtieġ li jgħaddi mill-Proċedura sħiħa ta’ Ftehim Reċiproku (MAP) msemmija f'konvenzjonijiet ta’ tassazzjoni doppja jew il-proċedura prevista fit-Taqsima 3 tal-AC, huwa ssuġġerit li hemm rwol għal approċċ b'ritmu mgħaġġel. Il-JTPF ma tax dettalji dwar il-proċess ta' approċċ bħal dan iżda jinnota li x'aktarx jinvolvi li CAs (awtoritajiet kompetenti) jaqblu li jaħdmu għal perjodi ta’ żmien ferm iqsar milli jista’ jkun il-każ f’aġġustament kbir u kumpless. Barra minn hekk, il-prinċipji sottostanti għall-approċċ ta’ konformità u li huma ddettaljati hawn fuq jistgħu japplikaw ugwalment hawnhekk. Pereżempju, it-teħid ta’ deċiżjoni fuq minimu ta' informazzjoni; approċċ flessibbli dwar kif l-informazzjoni tiġi pprovduta; pereżempju, l-għoti ta' informazzjoni relevanti bil-fomm flok f’dokumenti ta’ pożizzjoni formali bil-miktub. Approċċ rapidu jista’ wkoll ikun ibbażat, pereżempju, f'xi pajjiżi, fuq regola de minimis. 39. Il-ħtieġa għal proċessi formali għar-riżoluzzjoni tat-tilwim tista’ titnaqqas jekk l-awdituri tal-amministrazzjoni fiskali relevanti jkunu f'komunikazzjoni diretta ma' xulxin fil-qafas tal-MAP prevista fil-konvenzjonijiet ta’ tassazzjoni doppja jew tal-proċeduri stabbiliti fl-AC biex jifhmu aħjar ir-raġunament wara aġġustament partikolari, iżda din il-Komunikazzjoni ma għandhiex tikser regoli ta’ skambju ta’ informazzjoni. Mod biex jinkisbu kuntatti diretti bħal dawn jista’ jiġi pprovdut permezz ta' laqgħat li matulhom awdituri lokali rispettivi, li jaġixxu bħala awtoritajiet kompetenti (CA), jiddiskutu dwar ċerti każijiet b’mod dirett u jaqblu fuq soluzzjonijiet xierqa, possibilment bi ftit involviment mill-persunal regolari tas-CA. Rakkomandazzjonijiet: R14. L-awtoritajiet fiskali huma mitluba jagħmlu użu mill-awtorità tagħhom biex jaġixxu b’mod unilaterali sabiex isolvu t-taxxa doppja marbuta mal-prezzijiet ta’ trasferiment fil-każijiet tal-SMEs. R15. Huma mħeġġa proċessi rapidi ta' riżoluzzjoni tat-tilwim għall-finijiet tar-riżoluzzjoni ta’ talbiet mhux kumplesi u ta’ valur baxx tal-SMEs għal eżenzjoni mit-taxxa doppja. R16. Approċċi alternattivi għar-riżoluzzjoni tat-tilwim jinkludu l-kuntatt bejn l-awdituri u regoli ta’ limiti de minimis għandhom jiġu esplorati u implimentati mill-amministrazzjonijiet fiskali fejn xieraq fil-qafas tal-MAP previst fil-konvenzjonijiet ta’ tassazzjoni doppja u tal-proċeduri stabbiliti fl-AC. V. Konklużjonijiet 40. Il-JTPF jagħraf li l-SMEs għandhom ħtiġijiet partikolari biex jilħqu r-rekwiżit tagħhom biex jikkonformaw mar-regoli tal-prezzijiet ta’ trasferiment. Il-JTPF jinnota li l-Istati Membri diġà implimentaw xi miżuri importanti fir-rispons tagħhom għal dawk il-ħtiġijiet u dan ir-rapport jipprova jibni fuq dawk il-miżuri. 41. Is-sejbiet u r-rakkomandazzjonijiet f'dan ir-rapport jiddependu fuq l-applikazzjoni tal-prinċipju tal-proporzjonalità mirfud b’implimentazzjoni flessibbli ta’ dak il-prinċipju. Ir-rapport jissuġġerixxi wkoll kif l-SMEs jistgħu jiġu identifikati sabiex miżuri suġġeriti fir-Rapport jistgħu jiġu mmirati b'mod effettiv. 42. Kif xieraq, għandhom jitqiesu l-ħtiġijiet partikolari tal-SMEs fil-punti tal-programm ta' ħidma tal-futur tal-JTPF. 43. L-effett tal-miżuri tal-SMEs rakkomandati mill-JTPF għandu jiġi ssorveljat fuq bażi regolari. APPENDIĊI II RAPPORT DWAR ARRANĠAMENTI DWAR IL-KONTRIBUZZJONIJIET LEJN L-ISPEJJEŻ GĦAL SERVIZZI LI MA JOĦOLQUX PROPRJETÀ INTANĠIBBLI (IP) I. Introduzzjoni 1. Arranġamenti dwar il-Kontribuzzjonijiet lejn l-Ispejjeż (CCAs) huma wżati b’mod komuni bħala mezz kosteffikaċi għall-impriżi multinazzjonali (MNEs) biex iwettqu l-attivitajiet tal-grupp. Id-deċiżjoni kummerċjali li jkun hemm aċċess għal CCA tista’ tkun iġġustifikata minn diversi raġunijiet, pereżempju raġunijiet ta’ ekonomiji ta’ skala, il-qsim tar-riskji, il-ħiliet jew ir-riżorsi. 2. It-tema tas-CCAs kienet ta' interess fit-tul għall-Forum Konġunt tal-UE dwar il-Prezzijiet ta' Trasferiment (JTPF). Din ġiet estiża mill-programm ta’ ħidma preċedenti tiegħu u skont il-mandat il-ġdid il-JTPF ikkonferma d-deċiżjoni tiegħu li jesplora l-ambitu possibbli u sa liema grad jista’ jiġi żviluppat approċċ komuni għas-CCAs fi ħdan l-UE. 3. Is-CCAs huma diskussi fil-fond fil-Kapitolu VIII tal-Linji Gwida tal-OECD għall-Prezzijiet ta’ Trasferiment (Linji Gwida tal-OECD) u l-OECD bħalissa hija involuta fi proġett dwar l-aspetti tal-prezzijiet ta’ trasferiment ta’ proprjetà intanġibbli. Sabiex tkun evitata d-duplikazzjoni ta' ħidma tal-OECD, il-ħidma tal-JTPF tiffoka fuq servizzi li ma joħolqux proprjetà intanġibbli (IP). Din il-ħidma għandha titqies bħala waħda li tikkumplimenta l-gwida eżistenti u tlesti l-ħidma tal-JTPF dwar servizzi fi ħdan il-grupp ta’ valur miżjud baxx (Linji Gwida tal-JTPF dwar IGS). 4. Dan ir-rapport jiffoka fuq dawk il-kwistjonijiet li għal analizzatur huma diffiċli li jiġu trattati fil-prattika u jipproponi l-aħjar mod kif jindirizzawhom. It-terminu analizzatur ikopri kemm il-kontribwent fiskali kif ukoll l-amministrazzjoni fiskali. Dan ir-rapport huwa msaħħaħ bis-suppożizzjoni li kemm l-MNEs kif ukoll l-amministrazzjonijiet fiskali jaġixxu b’rieda tajba u b'mod inekwivoku japprovaw il-prinċipji tal-OECD. Għaldaqstant, l-enfasi tar-rapport hija fuq kif analizzatur jista’ jikkonkludi bl-aktar mod vantaġġjuż li l-prinċipju tad-distakkament (ALP) ġie applikat għas-CCAs għal servizzi li ma joħolqux IP. 5. Kemm il-Linji Gwida tal-OECD (prinċipalment il-Kapitolu VIII iżda wkoll VI u VII fir-rigward tad-determinazzjoni tal-prinċipju tad-distakkament) kif ukoll il-Linji Gwida tal-JTPF dwar IGS huma kkunsidrati f’dan id-dokument. II. Terminoloġija 6. Minħabba li jista’ jkun hemm fehma differenti dwar jekk u kif CCA għal servizzi tista' tingħaraf minn servizzi fi ħdan il-grupp iddebitati direttament jew permezz tal-ħolqien ta’ ġabra ta’ spejjeż, dan il-kapitolu jimmira li jistabbilixxi fehim komuni tat-terminoloġija użata. Huwa jiddeskrivi l-kunċett ta' CCA għal servizzi u jiddistingwihom minn servizzi fi ħdan il-grupp. 7. CCA huwa definit fil-Linji Gwida tal-OECD (8.3) bħala "qafas miftiehem madwar l-impriżi tan-negozju biex jaqsmu l-ispejjeż u r-riskji tal-iżvilupp, tal-produzzjoni jew tal-kisba tal-assi, servizzi jew drittijiet, u biex jiddeterminaw in-natura u l-firxa tal-interessi ta' kull parteċipant f'dawk l-assi, servizzi jew drittijiet. CCA huwa arranġament kuntrattwali u mhux neċessarjament entità ġuridika distinta jew stabbiliment permanenti tal-parteċipanti kollha. F’CCA is-sehem proporzjonat tal-kontribuzzjonijiet ġenerali ta’ kull parteċipant għall-arranġament se tkun konsistenti mas-sehem proporzjonat tal-benefiċċji ġenerali mistennija li jiġu riċevuti skont l-arranġament tal-parteċipant, billi nżommu f’moħħna li l-prezzijiet ta’ trasferiment mhumiex xjenza preċiża " 8. Illustrazzjoni ta’ CCA għal servizzi: 9. Il-kunċett ta’ servizzi fi ħdan il-grupp huwa deskritt fil-Linji Gwida tal-OECD (7.2): "Kważi kull grupp ta’ MNE għandu jagħmel arranġamenti għal firxa wiesgħa ta' servizzi li jkunu disponibbli għall-membri tagħha, partikolarment servizzi amministrattivi, tekniċi, finanzjarji u kummerċjali" u "L-ispiża biex tipprovdi dawn is-servizzi tista' tinġarr inizjalment mill-kumpanija holding, minn membru tal-grupp maħtur apposta ("ċentru għas-servizzi tal-grupp") jew minn membru ieħor tal-grupp". Il-Kapitolu VII tal-Linji Gwida tal-OECD jipprovdi gwida biex jiġi ddeterminat jekk ġewx mogħtija servizzi fi ħdan il-grupp, fuq mekkaniżmi ta' ħlas dirett jew indirett u sabiex jiġi ddeterminat taħt liema ċirkostanzi s-servizzi jistgħu jiġu ċċarġjati skont l-ispejjeż jew jekk u kif ħlas distakkat inkluż element ta’ profitt jista' jiġi ddeterminat. 10. Illustrazzjoni ta’ servizzi fi ħdan il-grupp: 11. Varjant addizzjonali mhux imsemmi b’mod espliċitu fil-Linji Gwida tal-OECD iżda ta' spiss wieħed jiltaqa’ miegħu fil-prattika huma l-arranġamenti fejn diversi membri ta’ grupp multinazzjonali jiġbru flimkien l-ispejjeż ta’ ċerti servizzi u jiċċarġjawhom (direttament jew indirettament) lil membri tal-grupp li jibbenefikaw minn dawk is-servizzi. Barra minn hekk, huwa possibbli wkoll li xi membri tal-grupp multinazzjonali jaqblu fuq CCA għal servizzi u l-membri l-oħra tal-grupp li ma jipparteċipawx fis-CCA jipprovdu servizzi lill-membri tas-CCA. Parteċipant f'CCA jista’ jinvolvi wkoll entità separata indipendenti biex twettaq l-attivitajiet tagħha kollha jew parti minnhom. 12. Fil-prattika, xi kultant huwa diffiċli tagħmel distinzjoni bejn servizzi (maqsuma) fi ħdan il-grupp – fosthom ġabriet ta’ spejjeż – u CCAs għal servizzi li ma joħolqux IP. It-tabella li jmiss għandha tgħin lill-analizzaturi biex jagħmlu distinzjoni bejn iż-żewġ kunċetti. CCAs għal servizzi li ma joħolqux IP || Servizzi fi ħdan il-grupp Ftehim biex jinqasmu l-ispejjeż, ir-riskji u l-benefiċċji fejn il-parteċipanti kollha jikkontribwixxu bi flus jew in natura. || Is-servizzi fi ħdan il-grupp huma limitati għad-dispożizzjoni jew l-akkwist ta’ servizz minn membri tal-grupp ta’ MNE. Ir-riskju li ma jiġix fornut is-servizz b’suċċess u b’mod effiċjenti huwa ġeneralment imġarrab mill-fornitur tas-servizz. Jekk parteċipanti jidħlu jew joħorġu minn CCA, l-ishma għandhom jiġu aġġustati/ibbilanċjati mill-ġdid f’konformità mal-ALP. || It-tmiem tal-ftehim tas-servizz jew l-estensjoni tiegħu għal parteċipanti oħra ġeneralment ma għandu l-ebda implikazzjoni fuq riċevituri oħra tas-servizz. Ftehimiet bil-miktub huma rakkomandati ħafna sabiex is-CCA tiġi aċċettata jew magħrufa mill-amministrazzjonijiet fiskali. Dawn huma saħansitra obbligatorji f’xi SM. Ftehim bil-miktub u/jew dokumentazzjoni xierqa hija importanti għall-analizzatur meta tiġi eżaminata l-implimentazzjoni/prestazzjoni tas-CCA. || Fil-prattika, kuntratti formali mhux dejjem ikunu disponibbli. Il-ftehim ta’ spiss huwa limitat għar-relazzjoni diretta bejn il-fornitur u r-riċevitur tas-servizz. Għandu jkun fattibbli li jiġi muri li mill-perspettiva tal-fornitur is-servizz ikun ingħata u mill-perspettiva tar-riċevitur is-servizz jipprovdi valur ekonomiku u kummerċjali li jtejjeb il-pożizzjoni kummerċjali tiegħu (taqsima VIII.1 tal-Linji Gwida dwar IGS) Peress li l-parteċipanti kollha jikkontribwixxu għal attività komuni u jaqsmu l-ispejjeż u l-kontribuzzjonijiet jirriflettu l-benefiċċji mistennija, il-kontribuzzjonijiet huma normalment ivvalutati skont l-ispejjeż. || L-element ta’ profitt iċċarġjat mill-fornitur tas-servizz huwa normalment element ewlieni peress li l-fornitur ma jaqsamx il-profitti mar-riċevituri. L-allokazzjoni tal-ispejjeż hija bbażata fuq il-benefiċċji mistennija għal kull parteċipant mis-CCA. || Il-kriterju ta’ allokazzjoni huwa bbażat fuq kemm kull kumpanija talbet/irċeviet jew hija intitolata għas-servizz. III. Kamp ta’ applikazzjoni 13. Filwaqt li l-Linji Gwida tal-JTPF dwar IGS jiffokaw fuq kwistjonijiet li wieħed jiltaqa' magħhom b'rabta ma' servizzi ta' natura amministrattiva anċillari għan-negozju tar-riċevitur, dan id-dokument jindirizza konsiderazzjonijiet speċifiċi f'każijiet fejn kull tip ta’ servizzi fi ħdan il-grupp mingħajr impatt fuq l-IP jintisġu f’CCA. 14. Definizzjoni eżawrjenti tas-servizzi li jistgħu jkunu s-suġġett ta’ CCA la hi possibbli u lanqas ma hi mixtieqa. Servizzi li jkunu fil-kamp ta’ applikazzjoni ta' dan id-dokument jistgħu jinkludu l-attivitajiet li ġejjin: l-IT, il-loġistika, ix-xiri, il-proprjetà immobbli, il-finanzi, it-taxxa, is-servizzi tar-riżorsi umani, il-kontabilità, il-pagi u l-kontijiet. Din il-lista ta' servizzi hija biss illustrattiva u ma timplikax b’mod awtomatiku li servizz ikun kopert jew eskluż mill-kamp ta’ applikazzjoni ta' dan id-dokument. IV. Karatteristiċi Ġenerali: Is-CCA konsistenti mal-prinċipju tad-distakkament 15. Bħala prinċipju ġenerali, CCA huwa konsistenti mal-ALP jekk il-kontribuzzjonijiet miftiehma jikkorrispondu ma’ dak li impriżi indipendenti jkunu jaqblu li jikkontribwixxu taħt ċirkostanzi paragunabbli skont il-benefiċċji li huma raġonevolment jistennew li jieħdu mill-arranġament u li jinkludi l-qsim tal-ispejjeż u r-riskji biex jissodisfaw ħtieġa komuni. Il-kwistjoni rilevanti għal analizzatur skont l-Artikolu 9 tal-Konvenzjoni Mudell Fiskali tal-OECD hija jekk CCA jiġix implimentat/imwettaq f’konformità mal-ALP. 16. Il-Linji Gwida tal-OECD (9.163) jiddikjaraw li l-MNEs huma liberi li jorganizzaw l-operazzjonijiet kummerċjali tagħhom skont kif jidhrilhom xieraq. Amministrazzjoni fiskali tista’ twettaq aġġustamenti fil-prezzijiet ta’ trasferiment fejn xieraq skont l-Artikolu 9 tal-Konvenzjoni Mudell Fiskali tal-OECD. Dan ifisser li MNE għandha tqis l-implikazzjonijiet rispettivi (pereżempju t-teħid ta’ riskji) ta’ kull alternattiva raġonevolment disponibbli meta tiddeċiedi jekk servizzi mwettqa fi ħdan il-grupp humiex se jiġu ċċarġjati direttament jew indirettament, permezz ta' IGS (fosthom ġabriet ta’ spejjeż), jew jekk CCA huwiex meqjus bħala aktar xieraq. L-għażla ma għandhiex tkun eżerċizzju sempliċi ta’ tqassim (ara wkoll il-paragrafu 43 hawn taħt). Il-fatti relevanti għandhom jiġu ddokumentati. Dan ma għandux iwassal lill-analizzatur biex jisfida l-għażla kummerċjali jew ir-raġunijiet li wasslu għall-għażla jew biex jitlob analiżi mingħand il-kontribwent fiskali ta' x’kienet l-aħjar għażla. CCA għal servizzi li ma joħolqux IP li huwa konsistenti mal-ALP se jkollu dawn il-karatteristiċi li ġejjin: i) L-arranġament għandu jagħmel sens kummerċjali. ii) Is-sustanza ekonomika għandha tkun konsistenti mat-termini tas-CCA. iii) It-termini ta’ CCA għandhom ġeneralment jiġu miftiehma qabel il-bidu tal-attività. iv) It-termini ta’ CCA għandhom ikunu distakkati filwaqt li jqisu ċ-ċirkostanzi magħrufa jew raġonevolment previsti fiż-żmien tad-dħul fl-arranġament. v) Kull parteċipant għandu jkollu aspettattiva raġonevoli ta' benefiċċju. vi) Is-sehem tal-ispejjeż tal-parteċipant għandhom ikunu konsistenti mas-sehem tiegħu mill-benefiċċji mistennija. vii) Benefiċċji raġonevolment mistennija jistgħu jiġu evalwati f’termini ta’ effiċjenza jew effettività f'termini kwantitattivi jew kwalitattivi. viii) Kontribuzzjonijiet minn parteċipant jistgħu jkunu fi flus jew in natura u għaldaqstant parteċipazzjoni attiva mhijiex rekwiżita. Il-livell ta’ influwenza fuq it-teħid tad-deċiżjonijiet se tvarja skont it-tip ta' CCA, il-ħila tal-parteċipanti u l-ammont ta’ spejjeż allokati għall-parteċipanti rispettivi. ix) Meta servizz suġġett għal CCA huwa pprovdut ukoll lil, jew riċevut mingħand parteċipanti terzi għas-CCA, dan għandu jiġi vvalutat b'mod distakkat. x) Jekk parteċipanti jidħlu jew joħorġu minn CCA, l-ishma għandhom jiġu aġġustati/bbilanċjati mill-ġdid f’konformità mal-ALP. 17. L-eżitu attwali jista’ jvarja mill-eżitu ppjanat, pereżempju l-kontribuzzjoni pprovduta minn parteċipant hija eċċessiva jew il-benefiċċju miksub mill-parteċipazzjoni tiegħu fis-CCA mhuwiex adegwat. Meta jkun hemm differenza bħal din, l-analizzatur għandu jeżamina r-raġunijiet għal din id-differenza qabel ma jikkonkludi jekk il-kontribuzzjoni proporzjonata ta’ parteċipant kenitx stabbilita tajjeb jew ħażin, jew jekk il-benefiċċji proporzjonati mistennija tal-parteċipant kinux ġew ivvalutati korrettament jew inkorrettament. 18. Kwistjoni oħra għall-analizzatur hija jekk id-differenza hijiex daqstant materjali li tkun teħtieġ aġġustament jew id-differenza tkunx ikkunsidrata bħala żgħira biżżejjed li tevita kull aġġustament, peress li l-Linji Gwida tal-OECD jipprovdu li l-amministrazzjonijiet fiskali għandhom jibqgħu lura milli jagħmlu aġġustamenti minuri jew marġinali. L-analizzatur għandu wkoll iżomm f'moħħu li kwalunkwe modifika se jkollha impatt fuq il-parteċipanti l-oħra, u dan huwa wkoll fattur favur li jiġu evitati aġġustamenti żgħar. 19. F’xi każijiet il-fatti u ċ-ċirkostanzi jistgħu wkoll jindikaw li r-realtà tal-arranġament ikunu differenti mit-termini li suppost ikunu miftiehma mill-parteċipanti (8.29 tal-Linji Gwida tal-OECD). Deċiżjoni tal-analizzatur għandha dejjem tkun ibbażata fuq il-fatti u ċ-ċirkostanzi relatati mal-arranġament speċifiku għal perjodu adegwat iżda l-analizzatur ġeneralment għandu jastjeni milli jagħmel aġġustament ibbażat fuq sena waħda. Analizzatur għandu jqis ukoll li l-ALP minnu nnifsu ma jeħtieġx li l-pjanijiet tal-benefiċċji jkunu jaqblu mal-benefiċċji attwali u anke differenza materjali bejn benefiċċji attwali u dawk ippjanati ma tfissirx awtomatikament li l-projjezzjoni ma kinitx waħda distakkata. Għandha tingħata attenzjoni sabiex jiġi evitat għaqal retrospettiv. 20. Fid-dawl tal-paragrafu preċedenti, l-applikazzjoni tal-ALP tista’ tkun teħtieġ aġġustament tal-kontribuzzjoni tal-parteċipant permezz ta’ pagament ta’ bilanċ jekk is-sitwazzjoni tirrikjedi dan pereżempju minn evalwazzjoni inkorretta tal-benefiċċji mistennija. F'xi każijiet oħra d-dispożizzjonijiet kollha tas-CCA jew parti minnhom se jitwarrbu, pereżempju meta l-fatti u ċ-ċirkustanzi jvarjaw mit-termini miftiehma fis-CCA (8.26 sa 8.30 tal-Linji Gwida tal-OECD). 21. Il-pagamenti ta’ bilanċ se jiġu trattati bħala spiża addizzjonali għall-kontribwent u bħala rimborż tal-ispejjeż għar-riċevituri. V. Informazzjoni korroborattiva: Narrattiva relatata mas-CCA għal servizzi li ma joħolqux IP 22. Fid-dawl tal-fatti u ċ-ċirkostanzi tal-każ, il-livell ta' esperjenza u għarfien tal-MNE partikulari kkonċernat, analizzaturr jista’ jadotta metodi differenti meta jitlob għal dik li hija meqjusa informazzjoni korroborattiva suffiċjenti biex tikkonferma li CCA għal servizzi huwa konformi mal-ALP. Huwa kruċjali li jkun hemm aċċess għal informazzjoni xierqa u ta’ kwalità tajba sabiex tittieħed deċiżjoni infurmata. 23. Fit-tħejjija jew fir-reviżjoni ta’ CCA, analizzatur jeħtieġ li jifhem u jikseb kunfidenza fuq diversi kwistjonijiet ewlenin. Il-mistoqsija ewlenija hija: "jintlaħaq eżitu distakkat"? F'bosta ċirkustanzi din il-kwistjoni tista’ titwieġeb permezz tal-proviżjoni ta’ narrattiva li tinkludi l-informazzjoni mitluba fil-paragrafi 24 u 25 hawn taħt[15]. 24. Naturalment, l-element ewlieni hu l-ftehim innifsu. Għandu jkun hemm aspettattiva ċara ta' benefiċċju reċiproku għall-partijiet kollha għal CCA. Parti indipendenti ma tidħolx f'arranġament tat-tip CCA mingħajr aspettattiva raġonevoli ta’ benefiċċju (ara VI.1 hawn taħt). It-tieni nett, il-ftehim għandu jiżgura li l-allokazzjoni tal-kontribuzzjonijiet tirrifletti l-benefiċċji mistennija ta’ kull parteċipant (ara VI.2 hawn taħt). 25. Peress li kull CCA se jkun differenti, il-kontenut eżatt u l-estensjoni tan-narrattiva jistgħu jvarjaw imma l-lista ta’ punti li ġejja għandha tissodisfa r-rekwiżiti ta' bosta analizzaturi. Jekk ikun relevanti, dejjem tista’ tiġi pprovduta dokumentazzjoni addizzjonali. i) Informazzjoni ġenerali dwar is-CCA: a) Spjegazzjoni tas-CCA fi ħdan il-kuntest ġenerali tan-negozju tal-MNE sabiex jinftiehem ir-raġunament għad-dħul fis-CCA: il-politika dominanti tal-MNE fil-qasam tal-prezzijiet ta' trasferiment, it-tip ta' servizzi li huma soġġetti għas-CCA, l-interess ekonomiku reċiproku tal-parteċipanti, l-għarfien u l-ħiliet meħtieġa, liema kontributi u riskji huma maqsuma, eċċ. b) Lista ta’ parteċipanti u l-allokazzjoni ta' responsabbiltajiet u ħidmiet assoċjati mal-attività tas-CCA bejn il-parteċipanti u impriżi oħra. c) Il-baġit għas-CCA u t-tul mistenni tiegħu. ii) Il-benefiċċju mistenni mis-CCA d) Il-benefiċċju mistenni li għandu joħroġ minn kull parteċipant u l-mod li ġie vvalutat u rifless fil-metodu tal-allokazzjoni (inkluża l-metodoloġija u kwalunkwe projjezzjonijiet użati). iii) Kontribuzzjoni għas-CCA e) Il-forma u l-valur tal-kontribuzzjonijiet ta' kull parteċipant u deskrizzjoni dettaljata ta' kif il-valur tal-kontribuzzjonijiet inizjali u kontinwi jiġu ddeterminati. f) Deskrizzjoni tal-istandard tal-kontabilità użat u kif dan huwa applikat b'mod konsistenti għall-parteċipanti kollha fid-determinazzjoni tal-infiq u l-valur tal-kontribuzzjonijiet. Deskrizzjoni ta’ spejjeż diretti u indiretti inklużi fil-ġabriet ta’ kontribuzzjoni, id-dati tal-pagamenti, il-metodi ta’ ħlas u kwalunkwe aġġustamenti bbaġitjati meta mqabbel ma’ dawk reali. g) Informazzjoni dwar l-eżistenza ta’ sussidji tal-gvern jew inċentivi fiskali marbuta mal-kontribuzzjonijiet tal-parteċipanti u l-impatt tagħhom. iv) Sorveljanza/Aġġustament tas-CCA h) Informazzjoni dwar pagamenti ta’ bilanċ, jiġifieri taħt liema kundizzjonijiet dawn jitfaċċaw, kif jiġu kkalkulati u meta jkunu dovuti. i) Deskrizzjoni tal-istandard tal-Grupp b’relazzjoni mal-metodu ta’ awditjar tiegħu u l-applikazzjoni tiegħu għas-CCAs. Pereżempju, salvagwardji li jiżguraw l-applikazzjoni konsistenti ta’ kriterju ta’ allokazzjoni għal servizz partikolari; l-iżgurar li l-ispejjeż/is-servizzi ma jiġux idduplikati. j) Kif il-kundizzjonijiet tas-CCA jiġu sorveljati u aġġornati. k) Ftehim dwar kif parteċipanti ġodda jiġu integrati fis-CCA u kif parteċipazzjoni tiġi mitmuma. Dispożizzjoni tal-metodu li għandu jiġi applikat meta ishma fis-CCA jeħtieġ li jiġu aġġustati/bbilanċjati mill-ġdid. v) Relazzjoni ma' entitajiet oħra 1) Lista ta' membri oħra tal-Grupp jew impriżi indipendenti li jibbenefikaw minn servizzi inklużi fis-CCA. Deskrizzjoni tal-miżati li għandhom jitħallsu u l-kriterju/kriterji ta’ allokazzjoni għall-allokazzjoni bejn il-parteċipanti. 26. L-informazzjoni ta' hawn fuq tista' tkun disponibbli u pprovduta b’modi differenti bħala narrattiva apposta bil-miktub jew jista’ jkun il-każ ukoll li l-ftehim bil-miktub ikun diġà jipprovdi ħafna informazzjoni. Il-punt importanti huwa li l-analizzatur jifhem kif is-CCA jaħdem fil-prattika. VI. Aspetti speċifiċi 27. Dan il-kapitolu jindirizza xi kwistjonijiet speċifiċi li għalihom l-analizzaturi jistgħu jeħtieġu gwida addizzjonali. VI.1. It-test tal-“benefiċċji mistennija” 28. It-test tal-“benefiċċji mistennija” huwa element essenzjali fit-twaqqif, is-sorveljanza u l-analiżi xierqa ta’ CCA. Dan se jkun il-bażi għall-valutazzjoni tan-natura distakkata tal-kontribuzzjonijiet tal-parteċipanti għas-CCA u se jiġġustifika l-kriterju ta’ allokazzjoni. 29. Abbażi tal-ALP, il-kontribuzzjoni ta’ parteċipant trid tkun konsistenti mal-benefiċċji mistennija li joħorġu mill-parteċipazzjoni tiegħu fis-CCA. F'dan il-kuntest, benefiċċju tfisser żieda fil-valur ekonomiku jew kummerċjali bħal tfaddil fl-ispejjeż jew żieda fid-dħul jew fil-profitti. Dimostrazzjoni xierqa li l-profitti jew id-dħul jista’ jinżamm jew telf/aktar telf jista’ jiġi evitat jista’ wkoll jiġi kkunsidrat bħala benefiċċju mistenni. Għandu jiġi nnutat li dak li jiddistingwi IGS minn CCAs rigward it-test tal-benefiċċji huwa li għas-CCAs analizzatur għandu jiċċekkja - apparti li jivverifika jekk is-servizzi koperti kinux attwalment ipprovduti (rekwiżit tal-IGS) - jekk il-kontribuzzjonijiet humiex skont il-benefiċċji mistennija li l-parteċipanti jistgħu joħorġu mis-CCA. 30. Huwa importanti li l-analizzatur ikun sodisfatt li mill-perspettiva tal-parteċipant il-kontribuzzjoni tkun skont il-benefiċċji mistennija f’termini ta’, pereżempju, ekonomiji ta’ skala jew qsim tar-riskji u ħiliet, u li dak il-parteċipant ikun ħallas għas-servizz jew inkella wettaq is-servizz hu stess. Il-metodu użat biex jiġu allokati l-ispejjeż għandu jirrifletti l-benefiċċju mistenni mill-parteċipant u kif il-parteċipant jieħu vantaġġ mill-eżitu tas-CCA b’mod konsistenti mal-arranġament. 31. Il-grad ta’ ċertezza li analizzatur jeħtieġ biex jaċċetta li l-għoti ta’ servizz skont CCA ikun konformi mal-istandard tad-distakkament se jvarja skont il-każ fuq bażi ta’ evalwazzjoni tar-riskju. Filwaqt li fil-biċċa l-kbira tal-każijiet il-benefiċċju mistenni għall-parteċipant rispettiv jista’ faċilment jinħareġ mid-dimostrazzjoni xierqa tal-benefiċċju ġenerali tas-CAA u l-adegwatezza tal-kriterju ta’ allokazzjoni magħżul, il-każijiet fejn il-benefiċċju mistenni għall-individwu huwa inqas ċar jeħtieġ fokus aktar qawwi mill-perspettiva ta' individwu parteċipant. Barra minn hekk u abbażi tal-fatti u ċ-ċirkostanzi, il-benefiċċju mistenni jista’ wkoll jiġi evalwat direttament, jiġifieri b'estimi tad-dħul addizzjonali li għandu jiġi ġġenerat jew l-ispejjeż li għandhom jiġu salvati, jew indirettament, jiġifieri bl-użu ta’ indikaturi indiretti tal-benefiċċji mistennija bħall-fatturat, l-għadd ta' impjegati, il-profitti grossi, eċċ. VI.2. Il-kontribuzzjonijiet ta' kull parteċipant 32. Il-kontribuzzjoni ta' kull parteċipant trid tkun konsistenti ma' dik li l-partijiet indipendenti kienu jikkontribwixxu f'ċirkostanzi paragunabbli. Il-valutazzjoni tal-ishma fil-benefiċċji mistennija hija waħda mill-elementi essenzjali fis-CCAs. Dan se jifforma l-bażi għall-kalkolu tal-kontribuzzjonijiet. 33. Ta' spiss il-kriterji ta’ allokazzjoni jintużaw biex jiddeterminaw xi jkollu jikkontribwixxi kull parteċipant, għalkemm il-metodu ta' allokazzjoni jista’ jkun ibbażat fuq l-ispejjeż stmati li se jiffranka kull parteċipant fl-arranġament. Il-gwida dwar l-għażla, il-ġustifikazzjoni, l-applikazzjoni, id-dokumentazzjoni u l-kriterji ta’ allokazzjoni potenzjali li ngħataw fil-paragrafi 48 – 55 tal-Linji Gwida tal-JTPF dwar IGS tapplika ugwalment fil-kuntest ta’ CCAs għal servizzi li ma joħolqux IP. 34. Il-valur tal-kontribuzzjoni ta’ kull parteċipant trid tkun konsistenti mal-valur li l-partijiet indipendenti ikunu qablu fuqhom f’sitwazzjonijiet paragunabbli. L-ebda riżultat speċifiku ma jista’ jiġi pprovdut għad-determinazzjoni tal-kontribuzzjonijiet tal-parteċipanti fis-sitwazzjonijiet kollha, iżda pjuttost il-kwistjoni trid tiġi solvuta fuq bażi ta' każ b'każ b’mod konsistenti mal-ħidma ġenerali tal-ALP. Fir-rigward tas-CCAs b'mod ġenerali, il-pajjiżi għandhom esperjenza kemm fl-użu ta' spejjeż kif ukoll fl-użu ta' prezzijiet tas-suq għall-finijiet ta’ kejl tal-valur tal-kontribuzzjonijiet lejn CCAs distakkati (Linji Gwida tal-OECD 8.15). Madankollu, għat-tip ta’ CCAs koperti minn dan id-dokument, wieħed jassumi li ħafna drabi hemm differenza żgħira bejn il-prezzijiet skont l-ispejjeż u l-prezzijiet bil-valur tas-suq u għaldaqstant huwa rrakkomandat għal raġunijiet prattiċi li ġeneralment il-kontribuzzjonijiet jiġu vvalutati skont l-ispejjeż. 35. Peress li l-kontribuzzjonijiet huma bbażati fuq il-benefiċċji mistennija, dan ġeneralment ifisser li dawn huma inizjalment ibbażati fuq l-ispejjeż ibbaġitjati. Fil-każ ta’ CCAs għal servizzi jista’ jkun hemm ftit differenza materjali bejn l-ispejjeż ibbaġitjat u dawk attwali u għalhekk jista’ jkun mod prattiku li jintużaw l-ispejjeż attwali bħala l-miżura tal-kontribuzzjoni ta' kull parteċipant. Madankollu, fejn ikun meħtieġ aġġustament tal-kontribuzzjoni minn spejjeż stmati għal dawk attwali, dan ġeneralment isir b’mod retrospettiv, jiġifieri billi jiġu aġġustati l-ispejjeż storiċi bbaġitjati. Sakemm il-liġi nazzjonali ma tipprojbixxihx, jista' jkun xieraq għal raġunijiet prattiċi li l-aġġustament isir b’mod prospettiv. Dan ifisser li jitqies l-aġġustament eventwali fis-sena ta’ wara jekk ikun jista’ jiġi kkunsidrat li ma għandux impatt kbir. Il-kwistjoni dwar jekk huwiex meħtieġ xi aġġustament tal-kontribuzzjonijiet minn spiża (kemm jekk ibbaġitjata kif ukoll jekk attwali) għall-prezz tas-suq[16] biex tiġi vvalutata l-kontribuzzjoni hija meqjusa fil-paragrafu 34. 36. Sabiex tiġi indirizzata l-kwistjoni tal-aġġustamenti għall-kontribuzzjonijiet, il-Linji Gwida tal-OECD jirrakkomandaw preparazzjoni ta’ kont annwali tan-nefqa mġarrba fit-tmexxija tal-attività tas-CCA, li tinkludi deskrizzjoni dettaljata ta' kif il-valur tal-kontribuzzjonijiet huwa ddeterminat u kif il-prinċipji tal-kontabilità huma applikati b’mod konsistenti għall-parteċipanti kollha fid-determinazzjoni tal-infiq u tal-valur tal-kontribuzzjonijiet. Wieħed jista’ jassumi li anke l-partijiet terzi, meta jikkontribwixxu b'mod konġunt għal xi proġett, se jaqblu dwar standard komuni dwar kif jiddeterminaw il-kontribuzzjonijiet tagħhom. Għaldaqstant, għal raġunijiet prattiċi, huwa rakkomandat li l-MNEs għandhom jitħallew jużaw l-istandards tal-kontabilità li huma ġeneralment użati f'dan il-grupp. Madankollu, amministrazzjoni fiskali hija intitolata li teħtieġ aġġustamenti, speċjalment f'każijiet fejn differenzi permanenti kbar fil-konfront mal-istandards domestiċi tal-kontabilità jistgħu jkunu mistennija matul il-perjodu tas-CCA. 37. Il-kontribuzzjonijiet għandhom jinkludu l-ispejjeż kollha relevanti għall-akkwist, għall-manteniment jew għall-ksib tal-benefiċċji li joħorġu mill-arranġament. Analizzatur se jkollu jifhem liema spejjeż ġew meqjusa relevanti (u għalhekk jistgħu jiġu allokati). Xi kultant dan ikun ċar mit-tip ta’ servizzi koperti mis-CCA. Xi kultant, f’sitwazzjonijiet aktar kumplessi, l-arranġament għandu jispjega b'mod ċar liema spejjeż huma esklużi jew kif duplikazzjoni potenzjali tal-ispejjeż ġiet evitata. 38. Kwistjoni relatata hija t-trattament ta' inċentivi fiskali u sussidji tal-gvern li hija indirizzata fil-Linji Gwida tal-OECD 8.17. Il-kwistjoni ewlenija hija jekk l-ispejjeż mgħoddija għas-CCA għandhomx jinkludu biss spejjeż li ntefqu b'mod effettiv li minnhom tnaqqsu l-inċentivi fiskali u s-sussidji tal-gvern. "Jekk dan it-tfaddil għandux jiġi meqjus fil-kejl tal-valur tal-kontribuzzjoni ta’ parteċipant u, jekk iva, sa liema grad, jiddependi fuq jekk impriża indipendenti kenitx tagħmel l-istess f’kundizzjonijiet paragunabbli". VI.3. Benefiċċju previst imqabbel ma’ benefiċċju attwali 39. Peress li s-CCAs huma arranġamenti bbażati fuq benefiċċji mistennija, minħabba d-dewmien ta’ spiss tas-CCA, partijiet indipendenti jistgħu jinkludu klawsola fil-kuntratt li tippermetti valutazzjoni regolari ta’ jekk il-benefiċċji mistennija humiex konformi mal-benefiċċji attwali u jekk il-kontribuzzjonijiet għandhomx jinbidlu fil-futur. 40. L-indirizzar ta’ dawk iż-żewġ kwistjonijiet jiftaħ kwistjonijiet dwar jekk il-kontribuzzjonijiet jistgħux jiġu adattati għas-sitwazzjoni attwali u jekk dan għandux jiġi meqjus bħala distakkament jew bħala użu ħażin ta’ għaqal retrospettiv. 41. Is-CCA trid tiġi eżaminata b'referenza għall-preżunzjonijiet ta' benefiċċji futuri msejsa fuq ċirkostanzi ekonomiċi u kummerċjali prevalenti jew raġonevolment prevedibbli fil-mument li jidħol fis-seħħ l-arranġament. Għalhekk jekk analizzatur iqis il-projjezzjonijiet tal-benefiċċju bħala raġonevoli, avvenimenti futuri li jaffettwaw il-projjezzjonijiet inizjali mgħandhomx iwasslu għal aġġustament retrospettiv tal-kontribuzzjonijiet. 42. Peress li avvenimenti jew ċirkostanzi mhux mistennija jew imprevedibbli jistgħu jaffettwaw is-suppożizzjonijiet tal-benefiċċji inizjali, analizzatur għandu jikkunsidra jekk partijiet indipendenti kinux jipprevedu aġġustament jew negozjar mill-ġdid tal-ftehim f'każijiet bħal dawn. VI.4. Parteċipazzjoni f’CCA 43. Il-karatteristika prinċipali ta’ CCA hija li l-kontribuzzjonijiet tal-parteċipanti huma skont il-benefiċċji mistennija mill-parteċipanti rispettivi mill-parteċipazzjoni fis-CCA. Impriża li tieħu l-benefiċċju mistenni tagħha biss jew prinċipalment mill-prestazzjoni tal-attività tas-CCA nnifisha ma titqiesx bħala membru tas-CCA iżda pjuttost bħala fornitur ta' servizz (kumpanija) li jżid element ta’ profitt fil-kalkolu tiegħu, jiġifieri għandha titqies bħala kumpanija li tipprovdi servizzi b'distakkament. VI.5. Dħul/Ħruġ minn CCA 44. Il-kwistjoni ġenerali ta' entitajiet li jidħlu jew joħorġu minn CCA fil-prattika hija ta’ spiss tema diffiċli ħafna anke jekk l-amalgamazzjonijiet u r-ristrutturar huma parti mill-ħidma ta' kuljum tal-MNE. Kif tivvaluta l-valur ta’ xogħol fl-idejn u/jew ħiliet speċifiċi miksuba minn attivitajiet tal-passat huma kwistjonijiet li ħafna drabi jwasslu għal diffikultajiet għal kwalunkwe analizzatur. 45. Madankollu, peress li l-ambitu preżenti huwa limitat għas-CCAs għal servizzi li ma joħolqux IP, l-eżami ta' kwistjonijiet ta’ xiri / akkwiżizzjoni għandu jkun limitat ħafna (jew ineżistenti). It-tweġibiet għal dawn il-mistoqsijiet għandhom jgħinu lill-analizzaturi: liema spejjeż addizzjonali se jiġu mħallsa mill-parteċipanti meta entità toħroġ jew eċċezzjonalment meta tidħol? L-arranġament għadu sostenibbli wara t-tluq ta’ din il-kumpanija? Dawk l-elementi ġodda (l-istruttura differenti tal-ispejjeż, jew l-għarfien espert, jew il-ħiliet, jew ir-riskji, eċċ.) għandhom jiġu kkumpensati bi flus jew dawn iwasslu biss għal reviżjoni tal-benefiċċji mistennija li se jwasslu għall-adozzjoni ta’ kriterji ta’ allokazzjoni ġodda jew il-parteċipant ġdid iġib miegħu għarfien speċifiku? 46. Naturalment, jekk l-eżiti ta’ attivitajiet preċedenti żviluppati skont is-CCA ma għandhom l-ebda valur, ma għandu jkun hemm l-ebda kumpens. Madankollu, id-dħul jew il-ħruġ ta’ kumpanija ġeneralment iwassal għal aġġustament tal-ishma proporzjonati (kriterji ta’ allokazzjoni). VI.6. Dokumentazzjoni 47. L-analizzaturi għandhom ikunu konxji li s-CCAs huma diġà rregolati mill-Kodiċi ta’ Kondotta dwar Dokumentazzjoni dwar il-Prezzijiet ta’ Trasferiment fl-UE (EU Transfer Pricing Documentation – EU TPD) fejn hemm stipulat li fil-Masterfile l-MNEs għandhom jinkludu lista ta’ CCAs sa fejn il-membri tal-grupp fl-UE huma affettwati. 48. Il-Linji Gwida tal-OECD (5.4) jagħmlu referenza għal prinċipji ta’ mmaniġġjar prudenti li kieku għandhom imexxu l-proċess ta’ kunsiderazzjoni dwar jekk prezz ta' trasferiment hux xieraq għal skopijiet fiskali u l-estensjoni ta' kwalunkwe livell meħtieġ ta' dokumentazzjoni ta’ sostenn il-prezzijiet ta’ trasferiment. 49. Din it-tema hija riflessa fil-punt 2.3.1 tal-EU TPD li jgħid: "Il-“prinċipju ta' mmaniġġjar prudenti”, imsejjes fuq prinċipji ekonomiċi, jimplika li t-tip ta’ evidenza li tkun xierqa fir-rigward ta' tranżazzjoni ta' valur għoli tista' tkun differenti ħafna mit-tip ta' evidenza li tkun xierqa fir-rigward ta' tranżazzjoni fejn il-valur totali huwa sinifikatament iżgħar". 50. L-applikazzjoni ta’ dan il-prinċipju għas-CCAs iwassal lill-parteċipanti biex jippreparaw jew biex jiksbu materjal dwar in-natura tas-servizzi koperti u t-termini tal-arranġament kif ukoll il-konsistenza tiegħu mal-ALP (fosthom il-pjanijiet użati biex jistabbilixxu l-benefiċċji mistennija u n-nefqa bbaġitjata meta mqabbla ma’ dik attwali). 51. Għandu jiġi nnutat li l-informazzjoni minn għajn waħda (pereżempju ftehim bil-miktub) tista’ tkopri l-informazzjoni diġà koperta minn għajn oħra (pereżempju in-narrattiva). L-użu estensiv ta’ sistemi kompjuterizzati jipprovdi wkoll l-opportunità li jingħata dettall fuq livell ta' sommarju li jista' jkun li jneħħi l-ħtieġa li tingħata dokumentazzjoni primarja iktar estensiva. 52. Ftehimiet tas-CCA issupplimentati, fejn meħtieġ, b’informazzjoni elenkata fin-narrattiva dwar is-CCAs huma meqjusa bħala informazzjoni relevanti mill-JTPF fir-rigward tar-rekwiżiti tal-EU TPD. VI.7. Kunsiderazzjonijiet wara l-analiżi 53. Is-CCAs spiss jinvolvu aktar minn żewġ entitajiet u ta’ spiss ikunu stabbiliti bejn ħafna membri jew anke l-membri kollha ta’ MNE. Għaldaqstant, aġġustamenti jistgħu mhux biss jaffettwaw entità waħda iżda jħallu impatt fuq il-parteċipanti l-oħra kollha. F'dawk il-każijiet ta' tilwim, l-evitar tat-tassazzjoni doppja tista’ tirrikjedi proċeduri intensivi ta’ spejjeż u ta’ riżorsi. Għaldaqstant huwa rrakkomandat li, min-naħa l-waħda, l-amministrazzjonijiet fiskali joqogħdu lura milli jikkontestaw il-parteċipazzjoni jew il-kontribuzzjoni allokata għall-kontribwenti fiskali tagħhom għal aġġustamenti minuri u min-naħa l-oħra, il-kontribwenti fiskali għandhom jagħmlu sforzi sabiex isegwu dawn il-linji gwida meta jwaqqfu u jiddokumentaw is-CCAs tagħhom għal servizzi li ma joħolqux IP. 54. F'każ ta' tilwim il-proċedura ta’ ftehim reċiproku tista’ tinvolvi aktar minn żewġ Awtoritajiet Kompetenti. Għalhekk se jkun utli li jiġu applikati approċċi multilaterali rrakkomandati fil-Kodiċi ta' Kondotta dwar il-Konvenzjoni ta’ Arbitraġġ għal każijiet trijangulari. VII. Konklużjonijiet 55. Il-konformità mar-rakkomandazzjonijiet f’dan ir-rapport, li fil-biċċa l-kbira tal-każijiet jaqgħu fil-kamp ta’ applikazzjoni tiegħu, se tiffaċilita l-evalwazzjoni u tagħmilha eħfef għall-amministrazzjonijiet fiskali biex jaċċettaw li l-ALP jkun ġie applikat b’mod effettiv. 56. Qed jiġi rrakkomandat li għal skopijiet ta’ referenza fil-futur u fl-aħħar ta' dan il-proċess, in-narrattiva tieħu l-forma ta' nota fil-fajl flimkien ma' xi arranġamenti għal aġġornamenti regolari. 57. Il-JTPF se jissorvelja l-effett ta’ dawn il-linji gwida b’mod regolari. ANNESS: Sommarju tal-istat attwali fir-rigward tal-leġiżlazzjoni tas-CCA tal-Istati Membri, il-gwida amministrattiva u l-aħjar prattiki Din it-taqsima għandha l-għan li tiġbor fil-qosor l-istat attwali fir-rigward tal-leġiżlazzjoni tas-CCA jew il-gwida amministrattiva fi ħdan l-SM tal-UE. It-taqsima ta’ hawn taħt hija mfassla abbażi tal-kontribuzzjonijiet provduti mill-amministrazzjonijiet fiskali tal-UE sabiex jirriflettu s-sitwazzjoni prevalenti fl-1 ta' Lulju 2011. Mistoqsija 1: Għandek leġiżlazzjoni speċifika rigward is-CCAs? Jekk le, qed jitqies dan il-fatt u meta jista' jiġi introdott? Huma ftit l-SM li għandhom leġiżlazzjoni speċifika dwar is-CCAs. L-Estonja, Spanja, il-Pajjiżi l-Baxxi, il-Portugall u s-Slovenja japplikaw dispożizzjonijiet legali speċifiċi li jikkonċernaw is-CCAs għall-ksib ta’ assi, drittijiet jew servizzi, filwaqt li l-leġiżlazzjoni tal-Polonja tirreferi għas-CCAs biss fil-kuntest tal-proprjetà intanġibbli. Il-Ġermanja għandha dispożizzjonijiet speċifiċi biss fir-rigward tad-dokumentazzjoni tas-CCAs. SM oħrajn jużaw il-Linji Gwida tal-OECD għall-Prezzijiet ta’ Trasferiment jew il-linji gwida ġenerali tat-TP tagħhom stess biex jevalwaw is-CCAs. L-introduzzjoni ta’ dispożizzjonijiet speċifiċi ġodda dwar is-CCAs qiegħda tiġi eżaminata fil-Greċja biss. Mistoqsija 2. L-amministrazzjoni tiegħek ħarġet linji gwida interni dwar l-awditjar li jipprovdu gwida dwar is-CCAs u jekk iva, liema punti ewlenin jindirizzaw (pereżempju kif tirrikonoxxi arranġament, kif tawditja l-arranġament, kif tiffaċilita l-iskambju tal-informazzjoni ma' pajjiżi oħra, eċċ.)? Huma ftit l-SM li ħarġu linji gwida interni dwar l-awditjar ta’ CCAs. L-Italja, il-Litwanja, is-Slovenja u r-Renju Unit għandhom linji gwida dwar il-prezzijiet ta' trasferiment li jkopru wkoll l-awditjar ta’ CCAs. B’mod partikulari, il-linji gwida tar-Renju Unit jenfasizzaw l-importanza li tiġi identifikata aspettattiva ċara ta' benefiċċju reċiproku u ġenerali sabiex CCA ikun jingħaraf minn sitwazzjoni aktar normali bi trasferiment sempliċi ta' oġġetti jew servizzi. Fl-Ungerija, digriet tal-gvern fuq rekwiżiti tad-dokumentazzjoni fir-rigward ta’ ftehimiet dwar il-prezzijiet ta’ trasferiment b'mod ġenerali huwa applikat. Il-Latvja għandha linji gwida ġenerali interni rigward is-CCAs, li huma bbażati fuq il-linji gwida tal-OECD. Il-Portugall jinsab fil-proċess li japprova Manwal tal-Awditjar għall-Prezzijiet ta' Trasferiment li jinkludi wkoll linji gwida interni dwar l-awditjar f'oqsma bħas-CCAs. Mistoqsija 3. L-amministrazzjoni tiegħek ippubblikat gwida amministrattiva domestika dwar is-CCAs (Linji Gwida, Regolamenti, Ittri Ċirkulari, eċċ.) li tispjega l-proċedura li għandha tiġi segwita mill-kontribwent fiskali matul il-preparazzjoni ta’ CCA, b’referenza partikulari għall-istruttura u r-rekwiżiti tad-dokumentazzjoni (jekk iva, tista’ tipprovdi dettalji tal-link elettroniku għad-dokumenti)? Huma ftit l-SM li ħarġu gwida amministrattiva domestika dwar is-CCAs. Fid-Danimarka, is-CCAs huma indirizzati bil-Linji Gwida Daniżi għad-Dokumentazzjoni dwar il-Prezzijiet ta’ Trasferiment. L-Estonja ħarġet linji gwida li fihom deskrizzjoni ġenerali qasira tal-linji gwida u l-eżempji tat-TP tal-OECD. Fl-Ungerija huwa applikat digriet tal-gvern fuq rekwiżiti tad-dokumentazzjoni rigward ftehimiet dwar il-prezzijiet ta’ trasferiment b'mod ġenerali. Il-Ġermanja ħarġet gwida amministrattiva li hija vinkolanti għall-amministrazzjoni fiskali, iżda mhux għall-qrati. Il-linji gwida għall-awditjar tal-Italja huma pubbliċi, huma indirizzati lill-ispetturi fiskali iżda huma segwiti wkoll mill-kontribwenti fiskali. Ir-regolamenti Portugiżi jipprevedu l-inklużjoni ta’ informazzjoni relevanti dwar CCA f’fajl dwar it-TP. Mistoqsija 4. X'inhu l-iktar tip komuni ta’ CCA użat mill-impriżi fl-SM tiegħek? Is-CCAs trattati mill-amministrazzjonijiet fiskali tal-SM ħafna drabi jirrigwardaw is-servizzi, l-iżvilupp ta’ proprjetà intellettwali, ir-riċerka u l-iżvilupp u l-akkwiżizzjoni ta’ assi. Mistoqsijiet 5-7. Xi problemi prattiċi partikulari affrontajt fit-trattament ta’ CCAs u kif indirizzajt dawk il-problemi? X’inhu t-tħassib partikulari tiegħek rigward is-CCAs għal servizzi? Skont l-esperjenza tiegħek, kemm hu frekwenti tilwim marbut mas-CCAs? L-aktar problemi prattiċi komuni li nqalgħu fil-kuntest tas-CCAs jirrigwardaw id-disponibbiltà/il-provvediment f'waqtu ta’ informazzjoni suffiċjenti/ dokumentazzjoni dwar it-TP mill-kontribwenti fiskali, l-adegwatezza tal-kriterji ta’ allokazzjoni, il-kalkolu tal-miżati tad-dħul u tal-ħruġ, il-valutazzjoni ta' ħlasijiet ta’ xiri/akkwiżizzjoni, id-distribuzzjoni tal-ispejjeż, l-identifikazzjoni tal-prodotti simili, l-applikabbiltà tal-marġni ta’ profitt, kif ukoll l-identifikazzjoni attwali ta’ CCA. Tħassib speċifiku għall-amministrazzjonijiet fiskali f'dan il-kuntest jinkludi l-kriterji għall-identifikazzjoni ta’ CCA, il-kejl tal-valur tal-kontribuzzjonijiet tal-parteċipanti għal CCA u l-evalwazzjoni tal-benefiċċji assoċjati (mistennija u attwali) u r-riskji għall-iskop tal-allokazzjoni tal-ispejjeż, l-applikabbiltà ta’ awmenti, kif ukoll l-aċċess għal dokumentazzjoni rilevanti. [1] Il-prinċipju tad-distakkament jinsab fl-Artikolu 9 tal-Konvenzjoni Mudell Fiskali tal-Organizzazzjoni għall-Kooperazzjoni u l-Iżvilupp Ekonomiċi (OECD). L-OECD żviluppat ukoll Linji Gwida dwar il-Prezzijiet ta’ Trasferiment għal Impriżi Multinazzjonali u Amministrazzjonijiet Fiskali. [2] Komunikazzjoni mill-Kummissjoni lill-Kunsill, lill-Parlament Ewropew u lill-Kumitat Ekonomiku u Soċjali: ‘Lejn suq intern mingħajr xkiel – Strateġija biex l-impriżi jkollhom bażi fiskali korporattiva konsolidata għall-attivitajiet tagħhom madwar l-UE’ COM (2001) 582 finali, 23.10.2001 p. 21 (mhux disponibbli bil-Malti). [3] Deċiżjoni 2011/C 24/03 tal-25 ta' Jannar 2011 (ĠU C 24, 26.1.2011, p. 3-4). [4] Ir-Rakkomandazzjoni tal-Kummissjoni tas-6 ta’ Mejju 2003 li tirrigwarda d-definizzjoni ta' impriżi mikro, żgħar u ta' daqs medju (ĠU L 124, 20.5.2003, p. 36) (mhux disponibbli bil-Malti). [5] Il-Konvenzjoni dwar l-eliminazzjoni tat-taxxa doppja in konnessjoni mal-aġġustament tal-qligħ ta' intrapriżi assoċjati (ĠU C 160, 30.6.2005, p. 11) [6] Appendiċi I [7] Appendiċi II [8] Ir-Rapport Annwali tal-2009 dwar l-SMEs Ewropej (http://ec.europa.eu/enterprise/policies/sme/facts-figures-analysis/performance-review/files/supporting-documents/2009/annual-report_en.pdf, paġna 15). [9] ĠU L 124, 20.5.2003, p. 36 (mhux disponibbli bil-Malti). [10] Ara DOC: JTPF/001/ANNESS/2011/EN. [11] Ara DOC: JTPF/001/ANNESS/2011/EN. [12] Il-ħidma riċenti tal-Forum tal-OECD dwar l-Amministrazzjoni Fiskali tista’ tiġi ċċitata bħala eżempju. [13] Ara DOC: JTPF/001/ANNEX/2011/EN [14] Konvenzjoni dwar l-eliminazzjoni tat-taxxa doppja in konnessjoni mal-aġġustament tal-qligħ ta' intrapriżi assoċjati, ĠU C 160, 30.6.2005, p. 11 [15] Dan jinkiseb b'mod simili fin-Narrattiva tat-Taqsima VI, il-paragrafi 21 sa 25 tal-Linji Gwida tal-JTPF dwar IGS. [16] It-TPG tal-OECD 8.15 jirreferu għall-ivvalutar tal-kontribuzzjonijiet bil-prezz tas-suq.